text:
Profile
About
Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password:
Alphacontrols V8 10 Full Versioninstmanks
Download
Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar Password: rarfile password ] Download: [ Rar
ee43de4aa9


c: text/html

text:
…WELCOME 2021 !
I wish all Climbers, Runners and Tai Chi practitioner all over the world a HAPPY NEW YEAR 2021 !!!!!
il proponiment, par chest an, al è chel di judâ chei che a fasin fadure a lâ indenant inte vite e di combati la tindince, dal dì di vuê, di meti dongje masse ricjece intes mans di pocje int, tant che si ledi viers dai mûts di convivence indulà la int e rive a cjatâ lavôr e a mantignî la famee…
la riflession impen e vên de savietât dal Orient lontan:
“La ativitât dai umign e va indenant cence padin; co e rive ae fin e torne di gnûf a scomençâ. Duncje e pues lâ indenant in perpetui. Cuant une ruede e à un as indulà zirâ, e pues lâ lontan. La ativitât de Nature e je une, cence disviaments; par la cuâl no fale.
Co la energjie dal cîl e ven jù e la energjie de tiare e va sù, yin e yang a comunichin, e compagn a fasin ducj i vivents.
Co i umign savis e stan intai puescj publics ad alt, i puars umign intal spirt a van vie; cheste e je la Vie dal cîl e de tiare.”
Mandi a ducj !!!
#peaceandlove ☮ ☯

robotstxt: allowed

filter: keep


text:
Avost – PRIME PAGJINE – L’EDITORIÂL. La Universitât che il censis al premie e che la Rai e dismentee / (L)INT AUTONOMISTE. Daûr de marche “Io sono FVG” si plate il pinsîr unic / PAGJINE 2 – A Plan di Cuel di Rualp une gnove fatorie didatiche / Giulia Serafin, a Dimpeç la decorazion e devente art / PAGJINE 3 – SINDIC JO MAME. «Il furlan al è une risorse preziose di doprâ in ogni ambit de vite cuotidiane» | FOCUS. Un borc che al à madressût ispirazions poetichis / PAGJINE 4 – “Il fros curt”, tragjedie furlane di un timp tormentât / SCUELE. Dispersion scolastiche: cuant che la crisi e tocje ancje l’avignî de mularie / PAGJINE 5 – PATRIARCJIS FÛR DAL ORDENARI. LA STORIE – Su lis olmis di Calist, che al fasè di Cividât la capitâl religiose dal Friûl / PATRIARCJIS FÛR DAL ORDENARI. I PROTAGONISCJ – Dopo di lui il podê patriarcjin al restà sul Nadison par cinc secui / PAGJINE 6 – OLIMPIADIS TOKYO 2020. I furlans di Tokyo e il sunôr dai Zûcs / OLIMPIADIS TOKYO 2020. Lis medaiis che nus fasin braurôs / PAGJINE 7 – Crisi in alte cuote tra siums al tramont e sperancis di rinassite / La mont che e cjale al Mont, dal locâl al globâl / PAGJINE 8 – FRIÛL EUROPE. ‘Diada’ e inovâl dal referedum dal 2017, in Catalogne a saran celebrazions di lote e memorie / AUSTRIE. Naie obligatorie ancje pes feminis? / SLOVENIE. Libertât dai mieçs di comunicazion, al è scuintri jenfri Slovenie e UE / PAGJINE 9 – LA TIERE E LA GREPIE. Il bosc digjitâl al è plui util e sostignibil / FONDAZIONE FRIULI. Ae Bellavitis laboratoris di sience e di educazion ambientâl / LIBRIS SIMPRI BOGNS. Marco Stolfo, La mê lenghe e sune il rock (e no dome chel), Udin, 2011 / PAGJINE 10 – MUSICHE. Carniarmonie: trente agns di musiche / A Fors Disore, omaç a Giovanni Maria Anciuti / PAGJINE 11 – ART TAL TAC. “Cui voi sierâts e a braçs vierts” al è nassût il piçul Noè / Il Teatri Stabil Furlan, tra Siro Angeli e Carlo Michelstaedter / PAGJINE 12 – IL FRIÛL VIODÛT DAI SCRITÔRS. Lis furlanis di Pietro Chiari, un model ancje pal gjeni di Mozart / IL FRIÛL VIODÛT DAI SCRITÔRS. Il jesuite rivâl di Carlo Goldoni, che al cjantave i valôrs contadins //
*** I articui a son disponibii fracant sul titul. Buine leture.


text:
Se o domandais a un cogo cuâl che al è l’aspiet plui impuartant e impegnatîf par mandâ indenant la cusine di un ristorant, no us disarà “inventâsi plats gnûfs” ma pluitost rivâ a cura lâ gjestion interne de cusine, in ordin, di vê simpri dut pront par frontâ une sala plene, ma tal stes timp di no vê vanzums, che a son une pierdite pal locâl.
Parcè che ducj si imagjinìn il cogo che, in cinc minûts, al prepare dut in timp reâl. Ma la logjiche e dîs che nol pues jessi cussì, parcè par sigûr cierts ingredients a àn di jessi parecjâts ben prime.
E alore si discuvierç che il segret al sta intune buine organizazion. Lessâ lis verduris, parecjâ i filets di pes, involuçâ sù i tocs di cjar di meti tal ultin moment te padiele, organizâ prime i pignatons de polente o de paste, par vêju pronts par cuant il client al domandarà. “Fâ la linie”, come che a disin lôr.
Chest al è, naturalmentri, vêr mistîr. Ma al pues jessi ancje un model interessant par une cualsisedi femine di cjase che e volarès meti tal plat simpri alc di san e di difarent, ma che par solit no à timp e si cjate a vê di sielzi simpri la robe plui svelte.
E alore, un consei al pues jessi: “imparìn dai cogos”. Imparìn, ancje a cjase, a resonâ un tic “fasint la linie”. Che al vûl dî, par esempli, dopo fate la spese, cjapâsi une orute di plui par parecjâ une schirie di ingredients di vê pronts par dute la setemane, che a sedin la base par une pastesute, il contor de fetine o ancje la imboconade par une idee origjinâl.
Timp che al pues semeâ pierdût, ma che ae fin de setemane si pues discuvierzi che al è sparagnât cuant che si à presse, e che al garantìs une cualitât miôr dal gustâ e, robe no di pôc, une gjestion plui sparagnine de spese alimentâr. Butìn li cualchi idee…
VERDURIS CUETIS
– Intant che si met vie la spese, par esempli, si pues tacâ a meti a netâ e a lessâ dute une schirie di verduris. Cicorie, spinaze, blede (ma ancje rondelis di carote, fetutis di fenoli o pontutis di cauliflôr): si rive a cjase e come prime robe si le taie e si bute inte vaporiere o te pignate a pression, e, intant che si finìs di disvuedâ i sacuts, si à di bielzà la verdure pronte pe setemane (baste lassâ disfredâ e suiâ 10 minûts, striçâle da la aghe di masse e po dopo metile intune scjatule di plastiche tal frigorifar, ben sierade).
– Foncs champignons, bielzà netâts e taiâts a fetutis sutilis, di passâ 5 minûts te fersorie cun vueli e ai, e si à un gamelin di foncs trifolâts che a van di cane ancje dopo un pâr di dîs par un tocji, par une scalopine o par un risot.
– Une fersorie plene di melanzanis a daduts, rustidis simpri tal vueli e ai e magari cuntune spolvarade di pevaroncin: a son bielzà un bon contor ma a puedin jessi ancje la base par une pastesute, con doi pomodorins o un tic di ton.
– Cuntune mieze ore di timp di plui e une piçule gridele eletriche, si puedin parecjâ rondelis di melanzanis, strissulis di zuchins o fetutis di pevaron a la grilie, che a son simpri une buine soluzion di tignî pronte tal frigorifar, par un gustâ svelt o par une emergjence.
PES NO DOME DI VINARS
Il marcjât dal pes par solit al rive une volte a setemane, ma nol è che si vedi di mangjâ pes dome chê dì… I sardons, curâts a pene rivâts a cjase, a puedin stâ tal frigorifar par une zornade o dôs, baste che a sedin ben netâts e suiâts. E compagn un toc di ton o di pes spade che, se taiâts a daduts e subit saltâts te padiele, a puedin stâ li cuets intune scjatule par un pâr di dîs, pronts par improvisâ une pastesute fantastiche di emergjence.
E il bon vecjo sgombri… Se comprât fresc e subit netât e lessât (magari te vaporiere), al pues jessi metût tal frigorifar sot un got di vueli, e nol sarà nancje parint de variante industriâl…
IL MISTÎR DAL BECJÂR
Se par câs o lais in Slovenie une volte a setemane a comprâ la cjar, no vês di mangjâle dute subit (fevelant par chei che no àn il conzeladôr). A pene rivâts a cjase, cinc minuts par cjapâ une fetine e fale deventâ un involtin, o par jessi taiade a strissulis par une “pizzaiola”. Cinc minûts a pene rivâts a cjase, e no si varà di rassegnâsi par fuarce ae gramece de fetine su la lastre.
ANCJE I VANZUMS A FASIN SPARAGNÂ TIMP
Cuant che si fâs la polente, fâle simpri bondante e chê che e vanze metile ben sierade tal frigorifar. Di sere, cuant si rive tart e si à pôc timp, ve pronte une polentute di taiâ a daduts e di scjaldâ e cuinçâ cun pomidoro, ragù o cun spongje e scuete: e vâl ben i miôr macarons! ■
Margherita Timeus
CUSINE. Fedêl ae linie… ma la “linie” parcè?............
Se o domandais a un cogo cuâl che al è l’aspiet plui impuartant e impegnatîf par mandâ indenant la cusine di un ristorant, no us disarà “inventâsi plats gnûfs” ma pluitost rivâ a cura lâ gjestion interne de cusine, in ordin, di vê simpri dut pront par frontâ une sala plene, ma tal stes timp di no vê vanzums, che a son une pierdite pal locâl.


text:
Là sù, sore dal gratecîl che al sarà il simbul de libertât e di rinassite de Americhe colpide dal terorisim, e svintularà un bandiere de Patrie. E simpri là sù, – ma di chê altre bande dal mont – lis cjampanis de tor di Muris a sunaran a fieste. Un dopli fîl al coleghe New York e Ruvigne, e al cûs dongje la storie di Mario Collavino, 77 agns, emigrât di zovin a Windsor, Ontario, tal Canadà. Cul fradi Rigo, al è stât fautôr di chê imprese dal modon che si clame «Collavino Construction Company». Che par 352,5 milions di dolars (cifre furnide dal sît web de societât comitente) si è garantide la costruzion dal complès plui impuartant e nomenât dal moment: la Freedom Tower, il gnûf World Trade Center.
Mario Collavino, la sô storie e scomence cuntune valîs in man. A podarès jessi la stesse di tancj dai nestris emigrants furlans.
Tai agns Cincuante, la Italie e jere ferme. Jo o vevi un barbe lât in Canadà tal 1948, che mi à clamât cun lui. Gno fradi Rigo al jere za là di un an. La veretât e jere che no volevi partî. O jeri peât ae mê tiere, al gno paîs. A Muris o jerin ducj tacâts: un par ducj e ducj par un. O ai patît un grum. Ma mi disevi: o voi e o torni, o fâs cinc agns e vonde… Invezit o soi tornât dopo siet agns e mi à fat impression. Il Friûl nol jere cambiât di cuant che o jeri lât vie, ma jo mi sintivi un pes fûr de aghe. O soi stât dôs, trê setemanis e po o soi tornât indaûr. Dentri di me no mi sei sintût mâl pal cambi di ategjament. Il Friûl al è simpri restât cun mê. Part de mê anime.
Dentri di chê valîs di emigrant, ce aial metût?
O stevin a Muris di Ruvigne. Di famee, o jerin contadins e o vevin i nestris problemis in timp di vuere. O mangjavin lidric e polente e polente e lat: ma e jere la vite di un «muran» di chê volte. Daspò la vuere, o soi lât a scuele fintremai ae cuinte elementâr; daspò o soi lât a Udin, a lavorâ. O jevavi aes cinc di buinore par cjapâ il tram a Sant Danêl. E o tornavi cjase aes cinc di sere, par po tornâ di gnûf a Sant Danêl, pe scuele serâl di disen. E je stade propit la mê formazion professionâl, il bagai plui impuartant che o ai puartât cun me. O ai imparât il mistîr e mi à dât la pussibilitât di sveâmi fûr e di vê la cognossince di cemût che a funzionin lis robis tal mont.
Chestis scuelis a àn formât schiriis di muradôrs preseâts tal mont. Altri che facoltâts di inzegnerie!
Par chest, il furlan tu lu viodis dapardut. In ogni cantîr. Prin di dut al è fuart, al è une raze di lavoradôr brâf, inteligjent, formât. Cualchi viaç a lavorin plui di ce che a pensin. Al è preseât, un trat distintîf e ricognossût.
Par esempli, tal so câs, cemût aial scomençât, une volte rivât a Windsor?
Corint daûr a une betoniere! Tal 1954, jo e gno fradi o vin scomençât cun piçui lavôrs… un blec di marcjepît, comedâ cualchi cjase… Ma o lavoravin simpri, ancje cence fermâsi di sabide. E propit la int di chel paisut, che cumò al è deventât un paison, e à scomençât a inacuarzisi di nô. E si à fat il salt des piçulis comessis aes grandis oparis: ospedâi, fabrichis, scuelis, e dopo o sin lâts indevant su chê strade, fassint robis simpri plui grandis. Lis fasevin ben e cun competence: cheste e je stade la nestre fortune.
Cuant si tachie a viodi a cressi pardabon la imprese dai Collavino?
Tra i ultins agns Sessante e i prins dai Setante. La nestre imprese e à cjapât comissions inte Gnove Scozie, tal Labrador, te Terranova, simpri in Canadà. Lavôrs considerâts jenfri i plui grancj e interessants de nazion. E po dopo, o sin rivâts in tancj paîs de Afriche (tra chescj, Camerun, Nigeria…), tal Orient di Mieç (Yemen, Emirâts Arabics), tal Sri Lanka. A jerin soredut lavôrs che a vignivin finanziâts dal guvier canadês, che nus veve viodût cemût che o lavoravin. Po o sin rivâts tai Stâts Unîts, dulà che o vin fat sù il «Marriott Hotel» di New York, il «Borgata Hotel Casino» di Atlantic City, e il «Renaissance Center» di Detroit, e in Florida.
La comesse plui impuartante però e je la ultime: Mario Collavino al è il costrutôr de Freedom Tower, prin edifici dal gnûf World Trade Center, a Ground Zero. Un simbul de Americhe post 11 di Setembar.
Mi cognossevin par chel che o vevi za fat. E o ai concorût ae selezion. O ai scugnût furnî un «résumé» des mês ativitâts. A volevin aciertâ che o fos net e che la mê imprese e fos nete. Ae fin, il «core», la struture puartant de Freedom Tower, le tirarà sù la mê imprese. Intai Stâts Unîts, e esist la figure dal «general» (une sorte di autoritât superiôr, ndr), che e à dividût in blocs i lavôrs di fâ, distribuintju. Par chest, simpri culì, o sin daûr a tratâ par altris lavôrs.
Cemût si ise davuelte la tratative?
Le ai gjestide dute jo, prime di lâ in feriis. Po o ai lassât i miei doi fîs Renzo e Paolo, par sierâle. O ai cuatri fîs: Renzo, Lora, Cynthia e Paolo. I doi masclis, inzegnîrs, a gjestissin la imprese cun me. Si che duncje o jeri in Portugal. I mei fîs mi àn clamât par dî che la Port Authority di New York e New Jersey, la societât che e governe la opare, e domandave un sbassament dal presit. Si capìs, a saran stâts ancje un pôc spaurîts, ma jo al telefon o soi stât iremovibil: «Cjalait, fruts, tornait dentri e disêt che plui sot di chel impuart no podìn lâ». Ae fin, le vin vude vinte.
O imagjini la gjonde.
Lôr no crodevin. No savevin se ridi o vaî. Ma ju capìs: si trate di un lavôr impuartant, al è l’edifici di ponte dal gnûf World Trade Center! E po, la stesse New York e je une citât dificil.
Si sa che il progjet al è dal architet polac american Daniel Libeskind. Cuâl isal il stât dai lavôrs?
O vin fat lis fondis, che a rivin jù fintremai a 50 metris sot tiere, e par cumò o sin rivâts a tirâ sù la struture fintremai al plan teren. Podopo, o vin di costruî 108 plans. Il gratecîl al va sù par 1776 «pîts», un numar simbolic: al è l’an de firme de Costituzion americane. Il nestri cantîr al da lavôr a 300 operaris.
Si doprarano materiâi particolârs?
Dute la struture e je in ciment armât. E chest al è un aspiet interessant: si trate di un ciment speciâl, un dai plui fuarts e rigjits in ûs in Americhe, cun carateristichis di resistence e di compression.
Cuant si proviodial di finî?
O vevin di completâ il lavôr tal 2011. Ma nol sarà cussì: il tiermin al è spostât al 2013. Ma no je stade colpe nestre: la Port Authority no nus à consegnâts i progjets. Tal sens che al è stât cualchi probleme cui disens, che a son stâts ritocjâts par rindi plui fuarte la struture in largjece. E la crisi finanziarie che e à metût in zenoglon la Americhe, no à judât: dutis lis tratativis pe assegnazion di chei altris lavôrs de Freedom Tower a son stadis blocadis, e tornadis a inviâ dome di pôc.
Ce si provial a vê i voi dal mont intor?
You know al è un cantîr blindât dal Fbi e de polizie, cun controi antiesplosîfs e antiterorisim. No si puedin mostrâ i progjets a di nissun, ni rivelâ detais. Dut «top secret»: o ai vût firmâ ancje une clausule tal contrat. Dut câs, e je une sensazion strane, contrastante. Ma tu pensis ancje a ce che al è Ground Zero e ce che culì al è sucedût. Cuant che o butavin lis fondis, dispès o cjatavin ancjemò rescj umans: o vevin di blocâ dut e di clamâ la sigurece. Al è sadness… cemût si disie in marilenghe?
Aviliment. Ma o sarês stâts ancje braurôs de comesse!
Un grum. Massime par vie dal gno jessi furlan emigrant. Pensant di dulà che o soi partît. E di jessi rivât a chest nivel. Par chest, o speri di rivâ adore di fâ vignî la bande di Muris, cuant che o fasarìn il licôf. Parcè che in chê dì, su la gnove Freedom Tower, te downtown di New York, e svintularà ancje la bandiere dal Friûl.
Il Canadà al è nomenât par jessi un model te atuazion dal multiculturalisim. Duncje i domandi: si sintial plui canadês o plui furlan?
Mi sint ducj i doi insiemit. Il Friûl al è dulà che o soi nassût, il Canadà al rapresente ce che o soi deventât e ce che o ai fat. O soi braurôs di jessi furlan e canadês.
Oscar Puntel


text:
✽✽ A jerin une volte lis Provinciis. Dopo e je rivade la Serracchiani che, par fâsi viodi dal Pd tant che la prime de classe, lis à abolidis. A son rivadis lis Uti e al è stât il disastri che si imagjinavisi. A un risultât si è però rivâts: ce che al podeve fâ coincidi il Friûl storic, gjeografic, linguistic cuntun nivel istituzionâl rapresentât di une unitât pussibile tra Udin, Gurize e Pordenon, al è stât dismantelât. Cambi di maiorance in Regjon e gnove diretive, volude a fuart de Leghe: lis Provinciis a tornaran e a saran eletivis, ma nus volarà timp. Pal moment indenant cui Edr (Ents di decentrament regjonâl) cun competence su edilizie scolastiche, e in curt su la viabilitât. “Ma si è daûr a lavorâ – al anunzie braurôs l’assessôr Roberti – pe riativazion di ativitâts minôrs, tant che il finanziament di cualchi cimitieri, o la manutenzion des fatoriis didatichis”.
✽✽ Cemût che si intuìs, un progjet di grant respîr, degn di un “Recovery plan” targât FVJ!
✽✽ Intal mont reâl, ve ce che al sucêt: i Comuns a son in crisi cence personâl, cence fuarce contratuâl a pet di une Regjon che, intai fats, e manten, anzit e rinfuarce, il so rûl centralistic e di control.
✽✽ Il vêr probleme pal Friûl al è propit chi.
Si cjatìn devant di une tindince gjenerâl che e puarte simpri plui al acentrament dai podês, a un decisionisim statalist che si bute jù a cjadene su lis perifariis istituzionâls. Un pinsîr, une ideologjie che e viôt in cheste impostazion, in cheste cjadene di comant, la miôr forme di poie ae plateforme economiche dal sisteme capitalistic di cumò.
✽✽ Se a nivel mondiâl cheste vision dal mont e compuarte il dispopolâsi des campagnis, la cressite di megalopolis cun diferencis sociâls brutâls e insostignibilis, il disastri ambientâl consecuent, no stait a pensâ che no vedi influence ancje su la nestre int, su la vite di cumò e future.
✽✽ Dut complicât di un dât incontestabil: ca di nô cheste formule di guvier si concentre suntune piçule part dal teritori, il centralisim regjonâl si identifiche cuntun disvilup a sens unic targât Triest. Che al sedi di gnûf provincie o citât metropolitane, al cambie pôc.
✽✽ Il centralisim nol distribuìs in maniere juste lis risorsis, al tint par sô nature a convoiâ intal so interni lis risorsis a disposizion, a interessâsi, a disvilupâ dome che ce al risulte funzionâl ai siei interès.
✽✽ E se il Friûl nol corispuindès a cheste prospetive se no tant che coridôr di passaç, un grop intermodâl enormi pe citât puart? No stait a preocupâsi: o vin simpri i cimitieris di sistemâ. ❚
(L)INT AUTONOMISTE. Il centralisim bon par Rome e Triest ma no pal FriûlDree Valcic
✽✽ A jerin une volte lis Provinciis. Dopo e je rivade la Serracchiani che, par fâsi viodi dal Pd tant che la prime de classe, lis à abolidis. A son rivadis lis Uti e al è stât il disastri che si imagjinavisi. A un risultât si è però rivâts: ce che al podeve fâ coincidi il Friûl storic, gjeografic, linguistic cuntun nivel istituzionâl rapresentât di une unitât pussibile tra Udin, Gurize e Pordenon, al è stât dismantelât. Cambi di maiorance in Regjon e gnove diretive, volude a fuart de Leghe: lis Provinciis a tornaran e a saran eletivis, ma nus volarà timp. Pal moment indenant cui Edr (Ents di decentrament regjonâl) cun competence su edilizie scolastiche, e in curt su la viabilitât. “Ma si è daûr a lavorâ – al anunzie braurôs l’assessôr Roberti – pe riativazion di ativitâts minôrs, tant che il finanziament di cualchi cimitieri, o la manutenzion des fatoriis didatichis”.


text:
✒ Dree Valcic
✽✽ Presentant il prin numar di chest an de Patrie, in Fevrâr, o vin ricuardât cuntun minût di cidinôr Giulio Regeni.
✽✽ Une emozion fuarte intune sale plene par saludâ chest sfuei che al vûl jessi une risultive continue di ricercje de veretât. Chê che e mancje ancjemò, a distance aromai di masse mês, su la fin tragjiche di chest fi dal Friûl. Un dai tancj nestris zovins sburtât a lâ vie de voie di cognossi il mont, cence par chest dismenteâ lis sôs lidrîs. Altris a son obleâts a cheste sielte par cirî chel lavôr che vuê no cjatin plui chenti.
✽✽ Nô o sin chei che a van indevant a domandâ «Veretât par Giulio Regeni» pûr savint che chest Stât, cheste Italie, che no à savût dâ non e musis ciertis a nissun dai siei maçalizis, a nissune des sôs tramis scuris, nol tornarà fûr nancje cheste volte a fâ il so dovê.
✽✽ Nô furlans o savìn ben cemût che al sepi dî bausiis, scuindi dut ce che no si conforme ae sô, di veretât. Al scriveve pre Beline inte prefazion ae Cuintristorie dal Friûl di pre Bepo Marchet e pre Checo Placerean: «il contrari de veretât e je la bausie; il contrari de storie a a son lis storiis, lis flabis, lis contis, lis bufalis, lis pantianis che si contin par indurmidî la int, di mût che no rivi a viodi la realtat nude e crude e par fâle cjapâ la plee che si à destinât e doprâle come che si vûl…»
✽✽ Cirî, batisi duncje pe veretât e vûl dî tornâ a afermâ il propri dirit a jessi protagoniscj de storie, a no contentâsi, o piês, a no supâ mai chel che la propagande dai sorestans e vûl fânus crodi.
✽✽ Chest concet al vâl par ducj i setôrs de vite publiche: da la economie ae culture, da la scuele ae sanitât, dal ambient ae urbanistiche, ma soredut al devente fondamentâl pe politiche, parcè che mai tant che vuê, si è assistût a une progressîf anulament de stesse idee di popul furlan tant che realtât coletive, determinade in sens storic suntun determinât teritori.
✽✽ Lis bausiis sul Risorgimento, su lis vueris, sui dirits dineâts, a son la cuviertidure ideologjiche a chest procès di nichiliment.
La veretât duncje nol je dome rivoluzionarie, ma al è il strument che nus permet di mandâ indaûr chest assalt stomeôs e turbit. ❚
(L)INT FURLANE. Veretât par Giulio e pal nestri popul............
✒ Dree Valcic


text:
Melissa Colussi e à doprade pe sô tesi la lint origjinâl
dal gjornalisim “di prossimitât”
«Dut al è nassût di une riflession personâl in cont de situazion de Europe di cumò, che e je segnade de crisi economiche e sociâl, de cressite dai nazionalisims estremiscj e di une malfidence une vore difondude tai confronts dal procès di integrazion europeane e des istituzions che in chel istès a son il prodot e il motôr di chel percors. In particolâr, o ai notât che cheste clime negative si nudrìs ancje des inesatecis difondudis dai media cuant che a fevelin di Europe». Melissa Colussi e je une fantate di Martignà, e cun chestis peraulis e sclarìs parcè che e à decidût, inte suaze dal Master Euroculture – un percors bienâl post lauree metût adun dal Ateneu furlan cun altris undis universitâts de Europe, de Asie e des Americhis – di scrivi une tesi dedicade al rapuart tra informazion, identitât e citadinance europeane. Plui in detai, la ricercje, che il so titul al è The role of European proximity journalism in the building process of the European identity, e fronte il teme de costruzion de identitât e de citadinance europeane doprant la lint origjinâl dal gjornalisim locâl, “di prossimitât”, chel che al conte il teritori e che al met in relazion la realtât locâl cul mont.
Il lavôr, che al è stât fat vie pal an academic 2017/2018 tra Alsazie, Bretagne e Friûl, e al è stât discutût te Universitât di Strasburc, al met a confront dôs esperiencis une vore particolârs: chê di Euradionantes, emitente nassude intal 2007 a Naoned/Nantes, capitâl di chê porzion di Bretagne che in tiermins aministratîfs e fâs part de regjon Loire Atlantic, e chê di Radio Onde Furlane che za in passât, in plui ocasions, e je stade ogjet di ricercjis di caratar storic, linguistic e sociopolitic.
«O ai sielzût di confrontâ Euradionantes e Radio Onde Furlane – e zonte Colussi – tacant de mê esperience personâl. Di Setembar dal 2017 a Fevrâr dal 2018 o ai fat un tirocini propit inte redazion de emitente di Nantes, là che o ai vivût in prime persone il sens di chel che juste in chel contest al è stât definît “gjornalisim european di prossimitât”: une maniere di fâ informazion une vore dongje de int e dal teritori, contant ce che al sucêt ator pe Europe e pal mont cun atenzion, cun aprofondiment e cun chê di vualmâ lis conessions tra chei fats e ce che al nas a nivel locâl. Tant che scoltadore, mi soi inacuarte che Onde Furlane e fâs compagn: di cetante Europe che e je inte sô programazion e di cemût che il leam profont cul Friûl al è intal stes timp une clâf di leture e di confront cun ce che al sucêt a nivel continentâl e intal rest dal planet».
La tesi e je pardabon interessante. Inte sô prime part e fâs indenant la definizion de suaze teoriche di riferiment, tra nazionalisims, identitât, gjornalisim e integrazion continentâl, e e presente lis dôs realtâts de Bretagne e dal Friûl, tra rivendicazions in cont dal autoguvier e dal ricognossiment des specifichis identitâts linguistichis e culturâls. Inte seconde, si concentre su lis dôs esperiencis radiofonichis, e marche lis singulis particolaritâts e i elements comuns e lu fâs ancje midiant des testemoneancis diretis des personis coinvoltis intai doi progjets, che a contin la storie specifiche des dôs emitentis, a presentin la lôr ativitât, il contest e la impostazion e lis motivazions dal lôr lavôr.
Une conferme dal fat che – cemût che al scriveve Altiero Spinelli – «la Europe no cole dal cîl». ❚


text:
Par ducj i partîts talians che a fasin part de Efa il probleme plui grues dal pont di viste politic al è un sôl: jessi bogns di fâ rêt par contâ di plui, rispiet a un Stât centralist che des minorancis al ten simpri mancul cont. Cemût rivâ adore però a meti in vore lis strategjiis par vê une rapresentance dai lôr popui cuant che lis leçs eletorâls di cualsisedi fate a van a striçâ simpri di plui i spazis pes realtâts minoritariis des autonomiis? Za cjatâsi a resonâ insiemi inte suaze dal Efa al è impuartant par capî che il teren de rivendicazion su lis regulis de rapresentance al è une vore clop, e bisugne cirî di zontâsi par frontâ un centralisim che a ogni nivel (di chel nazionâl a chel european) al scjafoie ogni voie di autoguviernâsi des comunitâts.
Par chest, la idee di un “cartel” des minorancis aes elezions che a vignaran e scomence a fâsi dongje, sedi par Rome che par Triest. Federico Simeoni al è stât clâr tal so fâ une propueste fin cumò inedite: «Al sarès biel che pes elezions regjonâls dal 2018 si rivàs a meti adun une coalizion che e ledi a rapresentâ ducj i teritoris e dutis lis comunitâts dal Friûl-Vignesie Julie che no si ricognossin tal dissen di disvuedament de nestre autonomie puartât indevant intai ultins dîs agns. Par chest, o fasìn apel ai slovens parcè che a fasin part di cheste aleance, dulà che il lôr contribût al è pardabon fondamentâl».
Fin cumò la Slovenska Skupnost e je stade garantide intes sôs prerogativis di rapresentance de int slovene che e vîf inte nestre Regjon di un acuardi cul centriçampe, ma cheste aleance no je plui solide: ancje parcè che lis leçs eletorâls che fin cumò a son vignudis indevant no garantissin plui ae minorance slovene un seç sigûr. Cuintri la pecje di rapresentativitât de leç, Simeoni al à za fat ricors. «Ma il Tar di Triest nol à premure», soredut parcè che al riscje di rivâ a decidi alc in contrast cu la gnove leç che il Parlament al varà di burî fûr. Par chest, i slovens a varessin interès a fâ part dal cartel eletorâl autonomist che Patrie Furlane al sta creant cul Pat pe Autonomie e cui Manoâi di Jalmì, par fâ vê ai furlans alc di pardabon diferent di podê sielzi su la schede.
✒ Walter Tomada
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Un viaç, intindût tant che progjet di vite e incuintri cun int e culturis diferentis. Si presente cussì chest an “In file”, la rassegne di Sierade inmaneade de Associazion Colonos di Vilecjaze di Listize cu la direzion artistiche di Federico Rossi.
Dal prin apontament, che si è davuelt ai 30 di Zenâr, fintremai al ultin, ai 26 di Avrîl, tal curtîl dai Colonos si impon la domande di fonde dal om: isal e saraial pardabon il nuie, il vueit, la origjin e il destin dal nestri zingarâ su cheste tiere?
La rieste dai incuintris e da mutîf a ognidun di interogâsi e di confrontâsi cun personaçs e storiis di furlans che a àn misurade la lôr vite cul forest, ma ancje cun chês dai forescj che a àn cirût di vivi chenti la lôr identitât.
PROSECUZION_ Apontaments che a son la prosecuzion tematiche di chei dal an passât e che a van sot dal sproc “De incognitis rebus”. Un titul che i Colonos a àn sielt cjapant a prestit chel de opare di Odorico di Pordenon, nassût a Vilegnove di Pordenon sù par jù tal 1265, e muart a Udin tal 1331. Un grant predicjadôr e viazadôr che al à puartade la fede in Indie e in Cine, tieris in chê volte scognossudis.
“In file” e je stade inviade di Roberto Pirzio Biroli, pronevôt di Cora Slocomb di Brazzà. Nassude a New Orleans, Cora e à vût sposât il cont Detalmo Savorgnan di Brazzà e e à dedicât une vore di energjie pe emancipazion economiche, sociâl e culturâl dal Friûl, soredut des feminis, fintremai a puartâ lis voris di “merlo” ae Esposizion mondiâl di Chicago, tal 1893.
I APONTAMENTS_ Za davuelt chel dai 6 di Fevrâr intitulât “Irkutzk, stazion di Irkutzk! La memorie dai furlans lunc vie da lis sinis da la Transiberiane”. E jere la presentazion di une ricercje di Angelo Floramo e Alberto Vidon sui furlans dal cricâ dal Nûfcent, che te glace dal Invier a àn fat sù, in condizions impussibilis, une des feroviis plui imponentis de storie, destinade a colegâ Mosche cul mâr dal Gjapon. Un pôcs di lôr a son tornâts dongje, altris a son muarts.
Ai 15 di Fevrâr, aes 16, “La conchiglia di Anataj”, romanç di Carlo Sgorlon che al sarà presint. Leturis par cure di Marco Baliani.
Ai 20 di Fevrâr, aes 20.30, “Romanò Drom. Carovane Romanì”, conference-conciert cun Santino Spinelli e proiezion video. Il viaç dai Rom bande dal Ocident al è tacât uns mil agns indaûr. “Un di lôr” al conte la vere storie.
Ai 27 di Fevrâr, aes 20.30, “Cirint lis olmis di Tina”, par cure e cun Gianni Pignat viazadôr. Leturis par cure di Tullia De Cecco. Proiezion di diapositivis e esposizion di une foto vintage di Tina Modotti.
Il prin di Març, aes 15, visite vuidade ae sezion Cora Slocomb dal Museu de civiltât contadine di Cjase Cocel a Feagne, cun Elisabetta Brunello e Roberto Pirzio Biroli.
Ai 7 di Març, aes 17, “Dal al di là al al di là”, instalazion artistiche par cure di Temperaturambiente, in colaborazion cu la Academie des Bielis Arts di Vignesie, sede di Vile Manin. Cors di piture e tecnichis extra mediâls.
Ai 25 di Avrîl, aes 18, “Insiums progjet”. Cuntun troi bienâl in trê tapis, 25 artiscj furlans, talians e internazionâi a son stâts invidâts a progjetâ la trasformazion in sens utopistic dal fabricât rurâl dai Colonos, un lûc cjamât di storie e di identitât. La aventure creative e je cumò documentade intun catalic.
Ai 26 di Avrîl, des 10 a lis 16, laboratori cul scultôr Chris Gilmour.
Antonella Lanfrit
ATUALITÂT – In file pal viaç............
Un viaç, intindût tant che progjet di vite e incuintri cun int e culturis diferentis. Si presente cussì chest an “In file”, la rassegne di Sierade inmaneade de Associazion Colonos di Vilecjaze di Listize cu la direzion artistiche di Federico Rossi.


text:
La ultime campagne di ricercjis fate de Societât Furlane di Archeologjie tal comun di Murùs, concentrade te pars rustica di un complès residenziâl di ete romane in localitât Muris, e à puartât a une scuvierte straordenarie: une etichete di plomp dal 106 d. d. C., rote in doi tocs, cu la scrite: Commodo et Ceriali / co (n) s (ulibus) vitis / Set [i] na, o ben “sot dal consolât di Commodo e Ceriale, vît di Sezze”.
La vît e vignive des campagnis di Setia (Sezze – LT) tal Agro Pontino, dulà che si produseve il Setinum, un dai vins plui famôs, celebrât tra il I e II sec. d. d. C. di Plinio il Vecjo, Marziale e Giovenale. Duncje, te ete di Traian, cualchidun al cjolè la vît tal Lazio pal so inseriment in teritori culinâr. La scuvierte de etichete e à inmò plui significât se si pense a un edit famôs di Domizian (dal 92, daûr di ce che al dîs Eusebio di Cesarea), che secont Svetonio al vietave di implantâ (novellare) gnovis vîts in Italie e al comandave di gjavâ fûr metât di chês che a esistevin tes provinciis. Di une letare di Plinio il Zovin, scrite tor dal 107, o savìn daspò che il senât al veve predisponût un decret par obleâ i senatôrs provinciâi a invistî un tierç dal patrimoni in terens talians, «par vie che Rome e la Italie no jerin stale di forescj contents, ma patrie di Romans». No podìn dî dal sigûr che la aree di Murùs e sedi stade un invistiment di bande di un senatôr provinciâl, ma la etichete di plomp e conferme un “tornâ ae agriculture” te ete di Traian, un invistiment in coltivazions preseadis, come che daspò al varès fat tal XVIII secul Fabio Asquini cu lis sôs vîts a Feagne e lis esportazions dal preziôs Picolit. Il sgjâf al à mostrât la presince, fint al I sec. p. d. C., di un grant complès agricul. A son vignûts fûr ancje cuatri scheletris di bovins, soterâts cuant che l’insediament aromai no si doprave plui, forsit tor la fin dal IV e inizi V secul. I rescj a son daûr dal esam dal DNA, prontâts de équipe di Paolo Ajmone Marsan e Licia Colli de Universitât Catoliche di Piacenza in colaborazion cu la équipe di Raffaele Testolin dal Istitût di Gjenomiche aplicade de Universitât dal Friûl, che si ocupe dal gjenome de vît e che al à in vore un confront tra lis vîts dal Friûl di vuê e chês de moderne Sezze. ❚
Maurizio Buora, Societât Furlane di Archeologjie
La viticulture romane in Friûl............
La ultime campagne di ricercjis fate de Societât Furlane di Archeologjie tal comun di Murùs, concentrade te pars rustica di un complès residenziâl di ete romane in localitât Muris, e à puartât a une scuvierte straordenarie: une etichete di plomp dal 106 d. d. C., rote in doi tocs, cu la scrite: Commodo et Ceriali / co (n) s (ulibus) vitis / Set [i] na, o ben “sot dal consolât di Commodo e Ceriale, vît di Sezze”.


text:
LA INFRASTRUTURE NECESSARIE SI BASE SU LA RÊT DE TELEFONIE FISSE
Ancje in tancj altris paîs, la storie di internet e je ancje une storie di deliberazion dal monopoli statâl, stant che la infrastruture necessarie si base su la rêt de telefonie fisse. I dâts concrets dal 2002 a documentin un cuasi monopoli de TA: di 100.000 colegaments ADSL, dome 14.000 a son gjestîts di operadôrs alternatîfs. I margjins minimâi e i pôcs servizis di infrastruture de TA a frenin i rivâi: «Ogni client ADSL al è ancje un client de Telekom.»
Te pagjine uficiâl atuâl dal ministeri pal traspuart, pe inovazion e pe tecnologjie (BMVIT) o leìn: «Par une vore des aplicazions e dai servizis si à dibisugne di un colegament a bande largje».
Il ministeri BMVIT tal 2003 al à inmaneât, parie cu la ofensive «E-Government» dal guvier, la iniziative «bande largje» che e vûl prudelâ investiments di providers privâts. Sul tacâ dal 2004, su 17.245 localitâts, 7.000 a jerin inmò cence un acès a bande largje.
LIS TECNOLOGJIIS MOBILIS SI DOPRIN SIMPRI DI PLUI
Secont l’ «Austrian internet monitor (AIM)», dal tierç trimestri dal 2008 il 68% dai austriacs sore i 14 agns – ven a stâi 4,7 milions – al dopre la rêt in cjase, dulà che un an indaûr al jere il 65%. E prevâl la ADSL cul 25% e la tecnologjie vie cabli cul 24%; il 14% al sielç tecnologjiis mobilis tant che puarte di jentrance (saressino i acès???). Un colegament classic lu cjatìn dome in cirche un nucli familiâr ogni dîs: al pues sei vie modem analic (??) (6%) o pûr cun modem ISDN (5%).
In confront cul an passât, la difusion dai modems ADSL e je calade in mût evident pe prime volte (-5 %), mintri che lis jentradis mobilis (saressino i acès???) ae rêt a vuadagnin plui popolaritât (+7 %).
A calin ancje i colegaments a bande strete: intun an, -5%.
3 AUSTRIACS SU 10 A NAVIGHIN SUL PUEST DI VORE
In bande di chel 68% che al à a disposizion la rêt a cjase, il 29% (2 milions di lôr) le àn ancje sul puest di vore. Chi no si note nissune incressite tai ultins agns.
Si navighe di mancul tes scuelis: scuele 6%, universitât 3%.
7 SU 10 I AUSTRIACS CHE A DOPRIN LA RÊT
Tal tierç trimestri dal an passât, il 70% dai austriacs al à navigât in rêt almancul une volte; la popolazion in linie e cjape dentri sù par jù 4,9 milions di personis sore i 14 agns.
Chei che si coleghin cu la rêt lu fasin in maniere regolâr: il 60 % dai austriacs almancul une volte par setemane, il 45% cuasi ogni dì.
CHEI SOT I TRENTE AGNS A SON CUASI DUCJ IN RÊT
Il 94% dai austriacs tra i 14 e i 29 agns al è utent di internet. Ancje l’80% di chei tra i 30 e i 49 agns al disfrute la rêt; tal câs de int tra i 50 e i 59 agns, si fevele distès dal 70% di lôr. Tal grup parsore i 60 agns, il numar al cale in mût palês: dome 3 su 10 a son colegâts.
I dâts duncje a mostrin che la rêt e à un puest fis te vite dai zovins.
TOP 10: PUESTE ELETRONICHE, INFORMAZIONS, SERVIZIS
Lis dîs aplicazions principâls di dute la popolazion in rêt a mostrin che al prin puest (82%) e je la comunicazion di pueste eletroniche (o ben lis e-mail); dopo a vegnin lis gnovis e lis informazions (65%); il 60% al cîr direzions o numars di telefon, il 58% indicazions stradâls, il 57% prodots o servizis, il 51% al lei enciclopediis, il 40% dizionaris o gjornâi in rêt.
Pai zovins tra i 14 e i 19 agns, la rêt e je prin di dut un mieç di comunicazion: l’82% le dopre pe pueste eletroniche, il 75% par çatâ (vâl a dî par fevelâ par mieç di messaç scrits cuntune o plui personis, NdR), il 73% pal networking (o lavôr in rêt: al è un sisteme di lavôr di cuant che si lein adun diviers ordenadôrs, NdR), il 71% par gnovis e informazions, e il 61% pe multimedialitât.
http://futurezone.orf.at/stories/289450/forum
LA OFENSIVE INTERNET E ANUNCIE PAL 2007 LA BANDE LARGJE PAR DUCJ
L’ex cancelîr Gusenbauer nus veve visât che tal 2007 o varessin podût cjatâsi cuntune division jenfri la popolazion e, rispuindint al probleme, al à inmaneât la «ofensive internet Austrie», par «vierzi la orbite di informazion e lis pussibilitâts – vâl a dî la bande largje – a ducj».
I numars de RTR (Autoritât pe regolazion) pal secont trimestri dal 2008 no provin nissun miorament. Dome il 20,4% dai austriacs al à un acès ae bande largje: comprendûts i acès mobii cun HSDPA e UMTS, o contizìn il 29,3%, calcolant lis personis.
Ancje un an daspò la ofensive profetade, la Austrie e rive a une penetrazion Adsl dome a pene disot de medie europeane (21,7%); la prime in classifiche – ven a stâi la Danimarcje – si è fermade ae cuote dal 37,2%; la ultime e je la Bulgarie, cul 9,5%.
O vin ancjemò une diference framieç citâts e paîs: a Viene l’Adsl e rive al 61% dai nuclis familiârs, in Carinzie dome al 47%.
In gracie des tarifis simpri plui bassis, i celulârs e lis tecnologjiis mobilis a gjoldin di une grande popolaritât: o notìn un fuart trend viers la bande largje mobile, cun presits bas par vie di une fuarte concorince tal cjamp de telefonie mobile.
Duncje, in struc, ancje se la Austrie e je une vore inovative tal cjamp des energjiis alternativis, par ce che al tocje lis tecnologjiis di informazion a son altris, soredut in Asie (Gjapon, Coree), chei che a tegnin sù il comant de classifiche.
Janez Erat
TERITORI – Iniziativis e ofensivis: vierzi la orbite de informazion............
LA INFRASTRUTURE NECESSARIE SI BASE SU LA RÊT DE TELEFONIE FISSE


text:
"In Uaniz", par Santa Gnesa
Il 21 gennaio la Chiesa fa memoria della Martire
Stin atenz, "in", no "a" Uanis; par via che si jentrava. Di secui e secui, si lava dentri ta zenta, o, tal câs di Uanis, in ta zentis: murais, tors e ciasifuartis, fatis par siaragi la strada a int che oreva fruzâ chei altris, par ciogi parfin la vita! Coventavin i sants, che scurtin la distanza, una vora granda, tra nô e Diu.
Una grampada di sentenârs di metros tra Visc e Uanis; a nô nus pareva tant: pal timp, e pa fadia.
Santa Gnesa, martira; chê peraula era sanganada. O al martir l’era plen di sanc e di pachis o, par noaltris, l’era alc di atri. Gnesa, zovina, veva un agnel dongia di sé. Vôi par aiar e palma di martiri.
Se no l’era vonda, al pensava al prediciadôr a preparagi al "Panegirico" par cui che l’à vût al coragio di piardi la vita pal Signôr.
La fiesta, par nô, era roba di fûr. La fiesta laica, si intind, chê di comprâ robis e dagi sodisfazion al canâl da mignestra, cun gazosis, vin, o alc di mangiâ.
No vevin una palanca di meti tun voli! Nets; nancia cialâ par no dovê tirâ la gola.
Fiesta: banda, ciant; predis vistûts di gala; int ben mundurada; Gidio muini cu la gabana; cantôrs; la statua da Santa come video.
Di spess, l’extra: fruts che si pitufavin; un pôcs di Visc e un pôcs di Uanis; una volta un al comandava, e chel altri l’era sota; alora, par disvindic da "storia", crozolasi!
Antigòna S. Gnesa; dôs pituris dal IV secul, una indorada, tun toc di plat di veri, a Roma, cun dôs colombis. Un’altra, afresc elementâr cu l’agnelut.. Agnel, no dome pal nom Agnes, da agna, agnela; anzi, par essi plui prezîs, dal grec agnè, purezza, castitât.
Chê dal agnel je vignuda fûr vot dîs dopo muarta: Je saress comparuda ai sôi di ciasa, in tun coro di fantatis, vistuda di aur, cun tun agnel par banda: no coventava vê pinsîr par je, lada dreta cun Diu!
Patrona. Za la peraula ciacara da impuartanza. Femina, anzi pôc plui di fruta (martîri a 12 àins, matura martyrio fuit/ nondum matura nuptiis, al cjanta S. Ambrôs tal inno Agnes Beatae Virginis), e pur patrona, funzion che laica, dal mascio: al difindeva al client; a je, gi sares tociadi di uardâ i fedêi.
Dopo chei da famea di Gesù (Maria, la Santa; S. Jusef), S. Zuan al Batiadôr, e i apuestui a forin patronos, e soradut Pieri e Pauli, S. Lurins e, dopo di lui, la plui nomenada je Santa Gnesa. Papa Damaso (366-384) al cianta di je "castitatem protexit, salutem cum immortalitate commutavit". Lui al scomenza cun "fama refert", si sint a dî…
Pôc da vita, prima dal mariri. Si conta da muart: era biela, un zovin l’oreva vela a duç i cosç. Je si veva promituda al Signôr. Alora an fati di dut. Partada tun bordel, discrotada; ciavei fiss la ’ndan vistuda. Orevin copala cul fûc: flamis spartidis par no tociala.
Meracui, forsi leiendis; ma ta sô basilica fûr da muris a Roma, an cjatât al cuarp cun chel di S. Merenziana, sô sûr, copada par via che difindeva al sô cuarp: chel di una fruta, cui vues pizui, no tociâts dal fuc; senza ciâf (la reliquia je tuna glesia a Piazza Navona).
Tantis robis che batin, su la sô vita, soradut su la muart: decapitada; zonciadi al ciâf o giugulada; scanada.
I meracui da patrona si ju spietavin chêi di Uanis. Ju domandavin; la preavin che movess al Signôr. Ancia otignivin: cussì l’ ex voto dal 1820, un cuadrut plen di vita. Savino par se che gi an dadi al nom da glesia?
Antic al titul? Dal 1334, nomenât tal testament dal cont Bernard di Strasolt.
Se che al saltà fûr banda dai rescj da glesia vecja, al conta di timps una vora plui indaûr (Geat). Gi an urudi cussì ben a chê glesia che, intôr da fin dal ’400, cuant che i Turcs gi an dadi fuc, an tornât a fala sù!
An scomenzât a distacasi, chei di Uanis, planc a planc, dal prinzipi dal ’500, par via dal cunfin banda Prevan e banda Strasolt; al paîs no si svilupa, si tira in cà, banda da vila. Indulà che era un’altra zenta, fasin su una glesia a la Immacolada, tal ’600, viodint che al viaz banda S. Gnesa l’era plen di pericui, cun ploia, frêt e nêf.
Dopo, tal ’700, anciamò una gnova glesia, chei di Uanis gi giavin la dedicasion a la Imacolada e gi la metin a S. Gnesa.
Ordenin cuadris: al Bainville chel sul coro; forsi al Lichtenreiter chel su la navada.
Fiesta simpri in ordin: tal ’600 vignivin al plevan di Dael, i capelans di Visc (cul muini), Craui, San Vit; al viciari di Romans (pa predicia?), i capelâns di Strasolt e Prevan.
Se ben che foss la gnova glesia, chê vecia no vigniva trascurada: l’altar al ven partât ta granda al prinzipi dal ’800.
Di sigûr che chista glesia si clama di S. Gnesa scomenzand dal 1772, cuant che si fevela che je cuasi ueida, "de novo constructa"; chê vecia la clamin di S. M. Madalena (là era una ancona da Santa).
Furtuna dal nom tal pais? Pocia: una fruta tal 1621 batiada Gnesa; dopo, nuia; torna a ciapâ pît cul lâ indevant da glesia gnova.
Ancia tal ’800 la fiesta à impuartanza: gi davin a cui che al faseva alc pa solenitât: 20 pagnochis e 20 bocâi di vin ai 10 cantôrs; al plevan 4 e 4; al I e II capelan mieza tarifa, come al muini e ai doi zagos, 1 e 1 ai 6 che partavin li crôs, 2 ai 2 ciamerârs, 1 al fant pa pursission, 2 ai capelâns di Visc e 1 al muini.
Tal ’800, vegnin batiadis 8 Gnesis e 3 dai Vrechs, i muinis. Rivìn tal ’900; si impia al culto, al cress fin tal 1925. Di chist an, e da Santa, eri lât a fami contâ la dai Deluisa.
Someava di lâ a ciatâ parinç: la ostaria era za siarada, l’implant l’era anciamò chel.
Ta stansia là che li feminis cusivin. Gigi e li feminis contavin; di rinfuars, era rivada Lisuta. Tal ’25 an fat sculpît la statua. Artist a di Visc: Rodolfo Del Mestri (Batelane). L’ordena semût meti adun breôns di peç e fâ la sagoma da statua a Gusto, Zesar Deluisa e Gidio Vrech; drenti an siarât una ciarta cui noms dai artiscj. Al baldachin, regalât da int, fat di Zesar Vrech e dai doi fioi. Del Mestri l’à sculpida a Visc.
No je biela come la Madona di Medana dal 1896: forsi Dolfo al veva piarduda la man, forsi nol veva al stes spirt o, anciamò forsi, al len l’era di dozena. Sigûr che chista, come cualchi altra sô opera, a ’ndà un valôr politic.
Lui l’era socialist (doventât a Sidney, prima dal ’900), dopo, comunist. Lavorât soradut pa glesiis, sul mani da bagolina al veva intaiât Lenin!
L’era onest: l’à provât la forteza di Lubiana cun l’Austria (sô patria) e l’internament in Sicilia, brincât dai Taliâns a Palma: dut par via che al veva fat propaganda di ca e di là dal confin par che no si lass ta granda uera.
Chista statua e un S. Antoni (lu ài jo a ciasa) sberlin al zîl; domandin semût che pòdin essi ueris su chista tiara. Anciamò sun tuna incision cu la Pietat l’a scrit "Ich wollte nur Gerechtigkeit!", ài urût dome justizia.
In chê dì, fiestonona: lasagnis su li paladis, e ta pignatis; i pulinârs an tramât par zornadis, prima. Pistûns in bulidura; fortais cu la martundela ta ostariis, e vin a plena cana.
Arcs inverdâts pal paîs; banda di Lorenz Tosorat (Gigi Deluisa al sunava al clarin) e inno di don Visintin. In chel an, al 12 di zenar, je stada batiada Agnesa Peressutti.
Ta cronaca da fiesta nancia al nom dal artist, tanta era la lotta! A clamàrin la statua Santa Agnesa dal cuel lunc, tal 1947 l’an gambiada cun tuna gardenesa (don Mantelli).
Si fermin cà; dovìn dî che la Glesia à simpri insegnât che l’è Diu a salvâ. La int l’à capida, ormai son entradis ta lenga popolar che "ogni sant al juda" tal viaz da vita, e l’ultima tapa je "lâ cun Diu".
Santa Gnesa, fruta di 12 ains insegna di scuasi 1700 àins, a granç e pizui, semût ciapâ la strada.
Par no scavalgiâ!


text:
Direzion: Pauli al fâs une clare presentazion di sè tant che apuestul
1 1 Pauli, apuestul no de bande dai oms o in virtût di un om, ma in virtût di Gjesù Crist e di Diu Pari che lu à resussitât dai muarts, 2 e ducj i fradis ch’a son cun me, a lis glesiis de Galazie: 3 gracie a vualtris e pâs de bande di Diu nestri Pari e dal Signôr Gjesù Crist, 4 che si è dât vie pai nestris pecjâts par tirânus fûr di chest mont cussì trist, seont la volontât di Diu e Pari nestri. 5 A lui la glorie pai secui dai secui. Amen.
Al esist un vanzeli sôl, chel predicjât di Pauli
6 O resti che si sedis distacâts cussì a la svelte di chel che us veve clamâts cu la gracie di Crist, par passâ a un altri vanzeli. 7 No ’nd è un altri! Ma and è di chei che a semenin la zizanie fra di vualtris e a vuelin savoltâ di fonde fûr il vanzeli di Crist. 8 Però se nô o un agnul vignût jù dal cîl us predicjàs un vanzeli diferent di chel che us vin predicjât, ch’al sedi bandonât a la maludizion di Diu! 9 Come che us ài dit prime, o torni a dî ancje in chest moment: se cualchidun us predicje un vanzeli diferent di chel che o vês cjapât sù, ch’al sedi bandonât a la maludizion di Diu! 10 Di fat cumò cirio di imbroiâ i oms o Diu? O cirio di plasêur ai oms? Se o cirìs ancjemò di plasêur ai oms, no sarès servidôr di Crist.
Pauli al à imparât il vanzeli diretamentri di Crist
11 Us fâs savê, fradis, che il vanzeli che o ài predicjât jo nol è robe di oms: 12 di fat jo no lu ài vût di un om e nancje no soi stât inscuelât di un om, ma di Gjesù Crist, midiant di une rivelazion. 13 O vês sintût di sigûr di cemût che mi soi compuartât par vieri tal gjudaisim; o perseguitavi fûr di misure la Glesie di Diu e o cirivi di svinidrîle, 14 e o jeri rivât, tal gjudaisim, plui indenant di ducj chei de mê etât e de mê gjernazie, cjalt come ch’o jeri, ben plui di lôr, tal difindi lis tradizions dai miei vons. 15 Ma cuant che a di chel che mi veve metût di bande ancjemò dal grim di mê mari e mi veve clamât in virtût de sô gracie i à parût 16 di palesâ so Fi in me, par che jo lu predicjàs ai paians, dal moment, cence interpelâ nissun om, 17 cence lâ a Gjerusalem di chei ch’a jerin stâts metûts apuestui prin di me, mi soi slontanât de bande de Arabie e po o soi tornât indaûr a Damasc.
Contats di Pauli cun Pieri e cui sorestants di Gjerusalem
18 Plui in ca, dopo trê agns, o soi lât sù a Gjerusalem par interpelâ Chefa, e mi soi fermât li di lui par cuindis dîs. 19 Dai apuestui no ài viodût nissun, però o ài viodût Jacum, fradi dal Signôr. 20 Us scrîf chestis robis: ve, denant di Diu o doi la mê peraule che no dîs bausiis. 21 Podopo o soi lât tes regjons de Sirie e de Cilicie. 22 Par chel ch’al rivuarde la mê persone, lis Glesiis de Gjudee ch’a son in Crist no mi cognossevin gran. 23 A vevin dome sintût a dî che chel che par vieri nus perseguitave, cumò al predicje chê fede che par vieri al cirive di svinidrîle, 24 e a laudavin Diu sul gno cont.


text:
Sabide ai 13 di Novembar a Udin si fevele di lenghis e minoritariis e economie. L’apontament al è pes 9 di buinore li de sede de Cjamare di Cumierç di Udin (vie Morpurgo 4) cu la cunvigne internazionâl «Minorancis linguistichis e imprenditorie. Lenghe, identitât, professionalitât».
La iniziative e je inmaneade inte suaze des celebrazions pai siei trente agns di ativitât de cooperative Informazione Friulana, une imprese che e prodûs informazion e culture par furlan, e promôf la lenghe furlane, e dopre lis gnovis tecnologjiis e e ufrìs i siei servizis al Friûl di chenti e di chel che al è pal mont.
L’incuintri si presente tant che une ocasion di riflession e di confront tra ideis, esperiencis e prospetivis. Dal Friûl al Paîs Basc, de Sardegne ae Ladinie, de Istrie al Gales, de Corsiche ae Bretagne, de Ocitanie ae Catalogne, pes minorancis in Europe lenghe e identitât no son dome un valôr e un dirit di fonde, ma a puedin jessi ancje une oportunitât in tiermins economics. Chest aspiet – sugjerît de metude in vore de legjislazion di tutele, cjapât in considerazion di chei che a son i indreçaments plui modernis in materie di disvilup, inovazion e sostignibilitât e confermât di tantis esperiencis imprenditoriâls che par lôr il leam tra lenghe, culture e teritori al è pardabon un fatôr competitîf – al vignarà cuntune schirie di intervents di imprenditôrs, esperts e operadôrs.
La cunvigne e je struturade in trê sezions tematichis: specializazion setoriâl de imprenditorie di ciertis comunitâts di minorance; informazion, comunicazion e editorie; gnovis professionalitâts tes lenghis minorizadis e sui servizis linguistics e culturâi. E sarà ancje une taule taronde dedicade aes relazions virtuosis jenfri lenghis e identitâts e turisim, marketing teritoriâl e promozion dai prodots.
Par savênt di plui: www.ondefurlane.eu.
Redazion
ATUALITÂT – Minorancis linguistichis e imprenditorie Lenghe, identitât, professionalitât............
Sabide ai 13 di Novembar a Udin si fevele di lenghis e minoritariis e economie. L’apontament al è pes 9 di buinore li de sede de Cjamare di Cumierç di Udin (vie Morpurgo 4) cu la cunvigne internazionâl «Minorancis linguistichis e imprenditorie. Lenghe, identitât, professionalitât».


text:
… Istitût Bearzi di Udin
Domenie passade a si è concludût il cors di patinaç corse, li dal centri Bearzi di Udin, tignût dal istrutôr Paoli Bomben dal trop skating Comine di Pordenon, un patinadôr cetant bulo che nus à mostrât la tecniche juste par cori cun i patins.
Un graciis a Carla dal trop inlineskateschool di Udin par vê inmaneât un cors cetant istrutîf.
Mandi a ducj !
… Palme
Profitant di une zornade bielissime cun il soreli e cence aiarin, cuasi un miracul tante aiar e jere stade intai dîs passâts, o vin podût cori la 11^ Mieze Maratone di Palme tant che la buere. Prime a jerin lâts vie i ciclons e daspò tor lis 09H49′ o sin partîts nô cun i patins a rodelis. Chei plui fuarts, alì de piçule rive sù fûr de puarte Cividât, nus vevin za passât ducj e no ur vin plui viodûts ma subite dopo o jerin nô cun un biel trenin. Pe strade cuant o vin cjatât Silvie Furlan nus à cjapât une grande emozion, tant che nus à vignût spontani di saludâle, viodintle cori cuintri de sô malatie e cun dut a chel rivant a fâ il percors, compagnade da un altri coridôr, in 5H. Un biel esempli di cemût l’amôr pe vite e pe libertât a vegnin prime di dut. Dilunc lis stradis a jerin cetancj puescj indulà fermâsi a bevi aghe o te cjalt o ancje cjapâ sù spics di limon o naranç, o vin ancje cjatât tante int che nus sburtave berlant “dai, dai!”, “bravi, bravi !”. Cuant che o sin rivâts in place Grande a Palme e jerin lis 10H52′, rivant a finîle cuntune medie orarie di 20 km/h, ma par chest o vin di ringraciâ soredut zio Cuneo che, miôr di un locomotôr, al à tirât dute la corse. Graciis barbe !
Po dopo, cjatantsi ducj intune in place Grande, o vin podût gjoldi dal soreli sentâts a bevi e a contâsi alc.
Mandi a ducj !
Look at… the movie: 11^ Mezza Maratona della Città di Palmanova (UD) 2013
😎
… @ Cjampeis (UD)
Un cîl grîson… une ploie lizere che no molave… ma aes vot e mieze i runners a àn tacât a partî un ad un o a trops tant che la partence e jere pussibil fin ae dîs. Cualchidun vint fat dut il zîr di 7 km dentri lis dîs, no content, al à tacât a fâ un altri zîr. Biel che la corse di 17 km e jere stade scancelade par resons di sigurece.
Cussì vuê a Cjampeis di Faedis (UD) o vin slontanât l’Invier corint in 154 personis “pai trois di une volte”, e rivant a tocjâ i borcs di Roscjà, di Cjanâl Alt e di Colorêt. Une siore nus à dite che il brut timp al jere par vie che o vin preât masse pôc, alore par che e sedi biel timp l’an che e ven tachin ducj intune a preâ fin di cumò.
Mandi a ducj e a riviodisi a Palme fra cuindis dîs 😉
Look at… the photos: Pai Trois di Une Volte
😎
…bikers, runners, skaters
Domenica 18 Novembre 2012 @ Palmanova si è corsa la mezza maratona. All’evento hanno partecipato bikers, runners e skaters. Molti i partecipanti provenienti dalla vicina Slovenia e dall’Austria. Questa edizione della corsa ha raggiunto i 3100 iscritti superando così di gran lunga il numero dell’anno scorso, mentre a portare a termine la gara sono stati ben 2837 atleti.
Il tempo era nuvoloso e al mattino presto la temperatura era sottozero. Quando, verso le 8.30, sono sceso dalla macchina ho sentito la morsa del freddo avvolgermi le gambe proprio sopra le caviglie. Per fortuna però non ha piovuto anche se poco dopo la partenza ha cominciato a gocciolare rendendo difficile la corsa agli skaters. Comunque in tre ci siamo organizzati con un bel trenino che ci ha permesso di arrivare al traguardo con un tempo abbastanza buono alla media di 18 km/h. Qualche minuto dopo è arrivato il primo maratoneta, Kemboi Edwin, che ha chiuso il percorso in 01:06:04 mentre tra le donne, Tesolin Francesca del CUS Udine, ha realizzato un bel 01:21:14 mettendo dietro le forti atlete slovene. Anche questa decima edizione si è conclusa nello stupendo scenario di piazza Grande dove erano allestiti i gazebo dei gruppi podistici, dei venditori e il centro logistico x gli atleti.
Sul podio della 1/2 maratona maschile sono saliti tre atleti appartenenti all’Austria, alla Slovenia e all’Italia quasi a premiare la vocazione multilinguistica del Friuli.
A tutti un mandi di cûr!
Look at… the movie: 10^ Mezza Maratona Città di Palmanova (UD) – 2012
😎


text:
No, no si trate dal libri di Giuseppe Berto, e nancje de sô version cinematografiche, o di chê teatrâl. Il titul cheste volte al ven fûr dal fat che l’imagjinari coletîf al reste simpri anonim e intal stes moment al devente plurâl, si identifiche cuntune mentalitât, si fâs proiezion di un judizi o, cuasi simpri – e piês ancjemò – di un prejudizi. Ancje cheste volte si insist su la Vignesie dal ‘700. La citat là che feminis e oms, ma ancje fruts e frutinis dal Friûl, a vignivin a fâ chei lavôrs che i citadins de Dominante no si degnavin plui di cjapâ sù. I documents dal timp nus fevelin di fachins, di sedonârs e di scudielârs, di marcjadants ambulants che intal zei a metevin dentri peçots, pelicis di cunin o di farc par fâ manecis o cjalçuts, sartôrs doprâts intal arsenâl par cusî lis velis des nâfs, int che e netave il veri, marangons. Une umanitât savoltade e tibiade de miserie e de fam che e cirive une pussibilitât par tirâ cualchi franc e mantignî la famee. La Vignesie che di trê secui e veve dineât lis comugnis e trasformade la economie dal bosc inte sô risierve personâl di len par costruî barcjis e barcjons, cumò e vierzeve i siei cuartîrs plui popolârs a chei stes furlans che e veve contribuît a sdrumâ intal setiç de disperazion. E no si contentave di chest, ma e zontave sore ancje le ridade crudêl, simpri pronte a spreseâ. Ve chi ce che nus conte Giuseppe Bernoni, che intal 1875 al publiche a Vignesie une racuelte di contis e di detulis popolârs dal popul venezian: “Come xe nata la nazion dei Furlani. Un giorno San Pietro, andando a spasso col Signore, lo prega, dacché ha creato tante nazioni, di fare anche quella dei friulani; il Signore gli osserva che i Friulani saranno cattivi e bestemmiatori, e per dimostrarlo discende da cavallo e col piede tocca dello sterco di cane, da cui salta fuori un Friulano: “Pofardio (el dise sto furlan) so’ qua ancia io”. “Astu visto, el Signor alora ghe dise a San Piero, se xe vero che i biastema?”. “Ben, za che i ghe xe, che i ghe staga anca lori”. E cussì xe nata la nazion de’ Furlani.”
◆ E nol baste. Inte conte curte “El Furlan”, simpri Bernoni al riferìs che: “Na volta ghe giera un piovan, e sto piovan gaveva tante vache e per governar ste vache el gavea tolto un furlan”. Un che in cubie cu la femine al decît di robâi une vacje al predi. Ma il frut, trement e dispetôs, si met a cjantâ sot dal puiûl dal plevan: “Me ne cante e me ne ride, mi, sentà su ste fighe; e mio pare gà robà na vacia al piovan don Federighe”. Cuant che il predi al impromet al canai un vistît gnûf se le domenie, a messe, dal pulpit al torne a cjantâle a dute le int che si cjate in glesie, il frut, su sugjeriment dal pari, sul plui biel al gambie lis peraulis: “Me ne canta e me ne ride, mi, sentà su ste fighe; le penitente de don Federighe tute gravie, seto mia mare, che xe gravia de mio pare”.
◆ Chest contest al inspire une grande e biele opare di Larry Wolff, “Paolina’s Innocence”. L’autôr al è professôr di Storie te New York University e diretôr dal “Center for European and Mediterranean Studies” e al à cjapade sù la sô documentazion intes cjartis dal Archivi di Stât di Vignesie. Nus conte la vicende capitade ai 8 di Setembar dal 1785 a une frute furlane che si clame Paolina, che e ven violade di Gaetano Franceschini, un vecjo libertin di Vicence di 60 agns, che al à fate la sô fortune cu la industrie de sede. Paolina e je le fie di un puare lavandere che e ven dal Friûl, e ven cjolte in cjase di Franceschini tant che massarie. Intal libri a son evidenziâts cetancj personaçs di diferents contescj sociâi, e in particolâr chei che par inglês il scritôr al clame “Friulians”. La mari di Paolina, Maria, e je furlane. E je convinte che la assunzion di sô fie inte cjase di un siôr venezian e sedi un segnâl de Providence. Ma forsit, al sugjerìs il scritôr, e je vignude la ore pai puars di no fidâsi plui nancje de Providence. Furlan al è Zuane Lorenzini, un sotan, e ancje Anzolo Marson, garzon dal fornâr. E je simpri furlane ancje la misteriose sedonarie che e puarte la frute inte cjase di Franceschini, cu la intenzion di vendile sul marcjât come un toc di cjar frescje. Nol baste jessi furlans par stâ de bande de Veretât. L’Autôr al presente chest câs judiziari come la prime volte là che si fevele in maniere esplicite di “minôrs abusâts” tant che une azion criminâl des piês che si puedin mai fâ. La frute, denant dal Tribunâl, e dopre un lengaç umil, semplificât, come se par jê al fos dificil capî e tabaiâ par venezian. Daûr de sô conotazion linguistiche, diferente a clâr dal talian, il furlan al rapresente une dimension di purece e di inocence buine di deventâ riviel cidin, e forsit ancje par chest plui fuart e straordenari. ❚
L’imagjinari Anonim Venezian e la storie de puare Pauline, vitime di un vecjo libertinAgnul Floramo
No, no si trate dal libri di Giuseppe Berto, e nancje de sô version cinematografiche, o di chê teatrâl. Il titul cheste volte al ven fûr dal fat che l’imagjinari coletîf al reste simpri anonim e intal stes moment al devente plurâl, si identifiche cuntune mentalitât, si fâs proiezion di un judizi o, cuasi simpri – e piês ancjemò – di un prejudizi. Ancje cheste volte si insist su la Vignesie dal ‘700. La citat là che feminis e oms, ma ancje fruts e frutinis dal Friûl, a vignivin a fâ chei lavôrs che i citadins de Dominante no si degnavin plui di cjapâ sù. I documents dal timp nus fevelin di fachins, di sedonârs e di scudielârs, di marcjadants ambulants che intal zei a metevin dentri peçots, pelicis di cunin o di farc par fâ manecis o cjalçuts, sartôrs doprâts intal arsenâl par cusî lis velis des nâfs, int che e netave il veri, marangons. Une umanitât savoltade e tibiade de miserie e de fam che e cirive une pussibilitât par tirâ cualchi franc e mantignî la famee. La Vignesie che di trê secui e veve dineât lis comugnis e trasformade la economie dal bosc inte sô risierve personâl di len par costruî barcjis e barcjons, cumò e vierzeve i siei cuartîrs plui popolârs a chei stes furlans che e veve contribuît a sdrumâ intal setiç de disperazion. E no si contentave di chest, ma e zontave sore ancje le ridade crudêl, simpri pronte a spreseâ. Ve chi ce che nus conte Giuseppe Bernoni, che intal 1875 al publiche a Vignesie une racuelte di contis e di detulis popolârs dal popul venezian: “Come xe nata la nazion dei Furlani. Un giorno San Pietro, andando a spasso col Signore, lo prega, dacché ha creato tante nazioni, di fare anche quella dei friulani; il Signore gli osserva che i Friulani saranno cattivi e bestemmiatori, e per dimostrarlo discende da cavallo e col piede tocca dello sterco di cane, da cui salta fuori un Friulano: “Pofardio (el dise sto furlan) so’ qua ancia io”. “Astu visto, el Signor alora ghe dise a San Piero, se xe vero che i biastema?”. “Ben, za che i ghe xe, che i ghe staga anca lori”. E cussì xe nata la nazion de’ Furlani.”


text:
Il president de Provincie di Pordenon e de Union des Provinciis regjonâls, Alessandro Ciriani, nol à padin. No dome la Regjon e à legjiferât par scancelâ lis Provinciis – e lui al à simpri dit “cence dâ un numar di trop che e sparagnarà” ,- ma e scomence a doprâ la gome propit di Pordenon. La Provincie plui zovine dal Friûl – Vignesie Julie, cun di fat, e varès vût di lâ a elezions tal mês di Mai, ma il Consei regjonâl sul finî di dal mês di Zenâr al à fate buine la leç che e mude la Provincie in ent di secont grât e duncje la int no covente che e vadi a votâ. Il president e i conseîrs ju sielzaran i sindics tra di lôr e i conseîrs comunâi elets. Ciriani al reste inte funzion fintremai a Otubar.
Chê de Regjon e je une “riformute”, un “pastiç che e gjave ai citadins il dirit di vôt”, al à berlât Ciriani, inmaneant une grande manifestazion ai 28 di Zenâr. La sô e je une denuncie cuintri un provediment che al riten “ilegjitim”, ma sore il dut “scancelâ lis Provinciis al puartarà dams e straçarie di bêçs publics”. Ciriani al à numars a no finî par sostignî la sô posizion. Par esempli, al mostre cetant che al costarà trasferî la competence su lis stradis de Provincie a Fvg Strade. “A nivel di stipendis, il passaç dal personâl des Provinciis a Fvg Strade al costarà 3,7 milions di euros par an, par vie dal adeguament de retribuzion; si varà un aument di 1.173 euros par chilometri curât, stant che la gjestion di Fvg Strade e coste di plui di chê miste Provincie-Fvg Strade”. E i conts la Upi ju a fats ancje par chês altris funzions che a curin lis Provinciis, come lis struturis (145 in dut) dulà che a son logadis lis scuelis superiôrs. “Il trasferiment ai Comuns di cheste competence – al sosten – al compuartarès dal sigûr un apesantiment dai ecuilibris di belanç, par vie dai mutuis e dai prestits fats des Provinciis par intervignî su lis struturis”. Duncje, seont Ciriani, “nol è nissun motîf fondât che al justifichi chest furôr demagogjic cuintri des Provinciis”.
Dut câs, il so nol è un “no” di plante fûr al vignî al mancul des Provinciis. “No vin pôre di metisi in discussion”, al à dit plui voltis, “ma bisugne fâ lis robis par ben”. Al riten invezit che te strade cjapade de Regjon al sei stât fat “un erôr di fonde”, ven a stâi di “no capî che prime si à di definî cuâl riordin dal sisteme des autonomiis si intint di fâ, tant a dî – al pense – cui che al fâs ce e pussibilmentri spindint di mancul”. Intant, però, che la “Regjon e riformi se stesse – al siere -. E je un mostri sproposetât di burocrazie e organizazion”. ❚
✒ Antonella Lanfrit
LA CUISTION DES PROVINCIIS. Chê dal sparagn e je dome une scuse. La peraule al President Alessandro Ciriani............
Il president de Provincie di Pordenon e de Union des Provinciis regjonâls, Alessandro Ciriani, nol à padin. No dome la Regjon e à legjiferât par scancelâ lis Provinciis – e lui al à simpri dit “cence dâ un numar di trop che e sparagnarà” ,- ma e scomence a doprâ la gome propit di Pordenon. La Provincie plui zovine dal Friûl – Vignesie Julie, cun di fat, e varès vût di lâ a elezions tal mês di Mai, ma il Consei regjonâl sul finî di dal mês di Zenâr al à fate buine la leç che e mude la Provincie in ent di secont grât e duncje la int no covente che e vadi a votâ. Il president e i conseîrs ju sielzaran i sindics tra di lôr e i conseîrs comunâi elets. Ciriani al reste inte funzion fintremai a Otubar.


text:
Taoisim
Il taoisim insiemit al confucianisim e al budisim al è une des trê religjons di maiorance de Cine e dal Estrem Orient, ancje se a diference dal budisim e je restade principalmentri in Cine e dapardut dulà che si è svilupade la culture cinese.
La peraule Tao di par se e significhe "vie, strade" ma in sens lât e pues significâ "dutrine". Par i cinês la armonie e l'ordin dal univiers a son manifestazions dal Tao, une specie di volontât divine. Secont lôr lis vicendis umanis a son une conseguence di un mût naturâl e coret di fâ ogni robe e che dut e ducj a vedin il propri puest e la proprie funzion.
Il taoisim al ve un inizi filosofic par mieç dal so fondadôr Lao-tzu, che malcontent des robis che a caraterizavin la so epoche, al cirì ricrei tornant a la nature. Il libri atribuît a Lao-tzu al puarte il non di Tao Te Ching (Libri de vite) e al è considerât il principâl test dal taoisim. La filosofie di Lao-tsu a fo ulteriormentri disvilupade di Chu ang Chou che al scrivè il libri Chuang-tzu dulà che al spieghe ancje i concets di yin e yang.
Il pinsîr taoist al è che nol à sens fâ alc par interferî intal côrs naturâl des robis. Prime o dopo dut al tornarà intal stât ledrôs. Partant a pensin che vivint in armonie cul Tao, a puedin gafâ in cualchi maniere i segrets de nature e deventâ francs dal dam fisic, des malatiis e parfin de muart. A començarin cussì a sperimentâ meditazion e pratichis dietetichis e respiradoriis che, a prossumavin e podessin ritardâ il decjadiment fisic e la muart. A nasserin cussì liendis su personis imortâls, pomis magjichis, magjie e altri. Intal II secul d.d.C. il taoisim al deventà une religjon organizade. Intal VII secul d.d.C. par contrastâ l'avançâ dal budisim, Lao-tzu al fo fat diu e i scrits taoiscj a forin metûts intun canul. Si començà o tirà sù templis, claustris e munistîrs.
Intal cors dal timp il taoisim al bastardi planc a planc intun sisteme imbombât di idolatrie e superstizion. I predis si fasevin paiâ par celebrâ i funerâi, lis fiestis e complî altris cerimoniis. Al passà cussì par deventâ une religjon fate di crodincis di spirits imortâi, infier di fûc e mieçs dius tirâts dongje di altris religjons


text:
La Scuele furlane e è stade un progjet par formâ gnûfs autôrs e compagnâju te scriture des lôr oparis.
IL PROGJET
I partecipants e àn vût mût di scuvierzi cemût scrivi un test teatrâl sot la vuide di Alessandro Di Pauli, ripercori le storie dal teatri furlan graciis a Angela Felice, scoltâ i autôrs furlans vivents (Teatri Incert, Carlo Tolazzi, Paolo Sartori) insiemit a int di teatri (Paolo Nikli, Anna Gubiani) e imparâ nozions di grafie furlane cun Giorgia Zamparo.
Une esperience a 360° che o sperìn che ancje tal futûr e puarti cun se une onde di gambiament pe cressite e pe consapevulece de dramaturgje furlane.
La Scuele furlane di scriture teatrâl e je un progjiet di MateâriuM cul contribût dal ARLeF
Lezion di introduzion – ai 26 di Mai 2015
ai 26 di Mai
alì dal Teatri Sant Zorç di Udin
Te zornadi di introduzion o vin vût un plenon de sale, che nissun si podeve inmagjinâ. Il Friûl al scrîf la sô storie cu lis penis dai gnûfs dramaturcs!
Cors pratic di scriture – Jugn / Lui 2015
Cors pratic di scriture teatrâl
(nivel base)
Il cors, di nivel base, al è stât di 8 apontaments che si son davuelzûts ogni martars des vot ( 20.00) aes undis di sere (23.00) dai 9 di Jugn ai 28 di Lui dal 2015, alì de sale conferencis dal Teatri Sant Zorç di Udin.
Al cors e àn partecipât 14 arlêfs.
La serie di apontaments e jere dividude in dôs parts: une dedicade al insegnament de scriture, a partî di esemplis innomenâts de nestre culture (Marchetta, Teatri Inciert, Gregoricchio, …) e une part incentrade sul aprofondiment de storie dal teatri furlan (par cure di Angela Felice), sul studi di elements base de grafie furlane (par cure di Giorgia Zamparo) e su incuintris direts cun autôrs che a rapresentin manieris diferentis di contâ la nestre tiere (Paolo Sartori, Paolo Patui, Teatri Incert, Teatrino dal Rifo).
Tutoring – Lui / Novembar 2015
Lui – Novembar 2015
Percors vuidât viers la scriture di un test teatrâl.
La scuadre di MateâriuM si è metude a disposizion dai partecipants al cors (e di progjets esternis) par stâ daûr ai autôrs impegnâts a scrivi lis lôr oparis.
Ogni autôr al à vût un contat diret e continuât cuntun tutor che i à dadi i obietîfs e i conseis che i son coventâts par butâ jù un test apassionant e struturât. Giorgia Zamparo e à comedadi la lenghe furlane.
E àn partecipât 6 arlêfs che e àn scrite 6 gnûfs tescj furlans:
- IL CONFIN di Bruno Chiaranti
- BALDÙS di Giacomo Trevisan
- CLAPS! di Stefania Ursella
- RINASSITE di Luca Zalateu
- FALÙ di Michele Polo
- LIBERAZION di Serena Di Blasio
Serade di leturis – ai 19-23-24 di Avrîl 2016
I tescj prodots a son stâts presentâts al public, intune serade di leturis a cure di Mateârium.
Moderadôr: Dario Paolo D’Antoni
Intervents par cure di: Anna Gubiani e Alessandro Di Pauli.
Leturis: Paola Aiello, Daniele Fior e Nicoletta Oscuro.
Musiche dal vîf: Paolo Forte (martars ai 19 e domenie ai 24 di Avrîl).
Lûs e suns: Corrado Braida
Sorevisôr lenghe furlane: Giorgia Zamparo
Replichis:
- Martars ai 19 di Avrîl dal 2016 aes 20.45, Teatri San Zorç, Vie Q.Sella, 5 – Udin
- Sabide ai 23 di Avrîl dal 2016 aes 18.30, li de Biblioteche Vuarneriane Antighe, Vie Rome, 1 – San Denêl dal Friûl (UD)
- Domenie ai 24 di Avrîl dal 2016 aes 20.45, li de Aziende Agricule “Vineria Mont’Albano”, Vie Casali Jacob, 2 – Seorgnan (UD)
Cemût scrivi un teatrâl
A compendi de Scuele al è nassût il manuâl di MateâriuM, par fâ in mût che i insegnaments ricevûts no lessin pierdûts e che ognidun al podessi puartâtsiâi a cjase! Un manuâl bilengâl scrit in maniere semplice ma precise, cun esercizis di fâ, esemplis e sugjeriments di letturis. Un libri par mateâ di gust, cence nissune pôre!
Attività
scopri le nostre attività, eventi e rubriche


text:
O cognòs Fidrì dai Ros di agnorums e mi fidi di lui, no dome pes robis che al à puartât indenant fintremai des primis trasmission in radio cun chel “Friûl ch’al vîf” che al à segnât la bataie de Icfi e no dome, par continuâ cu la sô presince in consei regjonâl, a Onde Furlane, cumò a Radio Spazio 103, e po dopo in chê esperience uniche che a son i Colonos. Al sarès avonde, ma si scuen zontâ ancje un alc che par nô al vâl une vore: al è stât ancje diretôr di chest gjornâl.
Cumò al è stât nomenât president dal Mittelfest. I auguris miei e di dute la Patrie di bon lavôr.
Un incaric di lustri, ancje dificoltôs e plen di vuatis. La prime e rive di bande furlane: secont me, cualchidun al à bielzà prontade la sclope su trop furlane che e sarà la edizion dal Mittelfest cu la sô direzion. La seconde e rive di chê altre bande, clamìnle regjonaliste, par no dî triestine, che di sigûr e viodarà la acuile sot di ogni event. Po dopo une tierce, plui pericolose di dutis, di chei che si definissin siei amîs e che lu sburtaran sul troi des sieltis “no provinciâls”. Chei, par capîsi, che a disin: “Che bello il friulano, bravo Federico, ma mi raccomando, al Mittelfest usiamo l’inglese e l’italiano”.
Fidrì, o crôt che al sedi avonde vacinât par dutis chestis cuistions e duncje il Mittelfest al pues jessi une biele ocasion pe culture di cheste Regjon.
O scrîf Regjon e no Friûl, parcè che lis dôs dongje no stan, ma a puedin jessi rapresentadis te manifestazion di Cividât.
Almancul vê dirits compagns: cuant che al è nassût Mittelfest, e jere la vetrine europeane di un teritori ancjemò segnât de idee di Alpe Adria, dulà che la colaborazion cun Slovenie e Carinzie e jere la fonde de nestre politiche foreste. Si slargjave a est cul ricuardi dal imperi austroongjarês, e prime ancjemò dal Patriarcjât. La gjestion artistiche di Pressburger e de Gallina, triestins ducj i doi, e cjalave ai grups teatrâi di chei paîs, ancje pai contats che a vevin lôr cun chei grups. Alc di furlan si è viodût. Mi visi dal “Arc di sant Marc”, no a câs nassût ai Colonos, “Bigatis” dal libri di Elio Bartolini. No stin chi a fâ la storie: in sumis, pôc. Soredut, cuasi une operazion di muse, plui che di sostance. No je mai vignude fûr la impuartance e il parcè che il Friûl al jere il lûc miôr par fâ incuintrà lis nazions e lis culturis dal centri european. In sumis, ancje chi: parcè la storie puartie a sielzi il Friûl?
Chest mi somee che al sedi il travuart di Rossi, dongje naturalmentri di une presince di produzions furlanis di cualitât.
Se il public, i artiscj, i gjornaliscj e ducj chei che a passaran par Cividât pal Mittelfest si inacuarzaran di jessi pardabon rivâts intune tiere divierse par lenghe, storie e culture, il lavôr di Fidrì al sarà stât un bon lavôr. Auguris. ❚
✒ Dree Valcic
Auguris a Federico Rossi pal Mittelfest............
O cognòs Fidrì dai Ros di agnorums e mi fidi di lui, no dome pes robis che al à puartât indenant fintremai des primis trasmission in radio cun chel “Friûl ch’al vîf” che al à segnât la bataie de Icfi e no dome, par continuâ cu la sô presince in consei regjonâl, a Onde Furlane, cumò a Radio Spazio 103, e po dopo in chê esperience uniche che a son i Colonos. Al sarès avonde, ma si scuen zontâ ancje un alc che par nô al vâl une vore: al è stât ancje diretôr di chest gjornâl.


text:
Vot propuestis par che e sedi une Europe «plui Europe», plui rispietose dal pluralisim linguistic e dai dirits e plui «unide inte diversitât». A son chês che a son stadis fatis indenant de Rêt Europeane pe Paritât des Lenghis (ELEN – European Language Equality Network) par che a vegnin cjapadis sù inte suaze de Conference sul avignî de Europe.
◆ Joibe ai 17 di Fevrâr stâts, Davyth Hicks – il segretari gjenerâl de rêt che e ten dongje 166 entitâts associativis e organizazions che a son espression di cuarantesîs comunitâts linguistichis e nazionâls minorizadis presintis in vincjetrê stâts dal continent – al à presentât lis sôs racomandazions ai eurodeputâts che a fasin part dal Intergrup des Minorancis linguistichis e nazionâls, la agregazion trasversâl là che si dan dongje i components dai diviers grups politics dal Parlament European (PE) che a fasin part des comunitâts di minorance o che a son atents aes lôr rivendicazions di ricognossiment e di tutele.
◆ Hicks al à sclarît lis diviersis resons che a àn sburtât ELEN a decidi di rispuindi in maniere ative e propositive al invît che la Union Europeane (UE) e à fat ai citadins dai siei stâts membris, cu la Conference sul avignî de Europe, inviade ai 9 di Mai dal an passât cun chê di tirâ dongje stimui, propuestis e indicazions (midiant de plateforme in linie https://futureu.europa.eu/) par potenziâ e par disvilupâ la unitât politiche dal continent e il so profîl democratic, tacant dal fat che «e va dilunc la impunitât dai stâts che a son protagoniscj di formis diferentis di discriminazion cuintri des lenghis minorizadis e dai dirits linguistics».
◆ «Magari cussì no – al à zontât – la UE e mostre di no jessi in stât di intervignî in maniere positive in chest cjamp, cemût che al è saltât fûr a clâr cu la sielte de Comission Europeane (CE), juste un an indaûr, di no calcolâ la iniziative dai citadins Minority Safepack. Nol è pussibil che la UE no vedi lis competencis che a conventin par condizionâ in maniere positive la azion dai siei stâts membris in cont di lenghis, minorancis e dirits linguistics».
◆ Par chel ELEN e à cjamât sù su la plataforme de Conference sul avignî de Europe lis sôs racomandazions, che a proponin un regolament de UE pes lenghis in pericul di estinzion, un pai dirits linguistics di minorance e un pe paritât digjitâl des lenghis, la creazion di un comissari european o di un difensôr civic cun competencis specifichis tal cjamp dal ûs des lenghis e de promozion e dal rispiet de diversitât linguistiche e il slargjament de puartade dal articul 19 dal Tratât sul funzionament de UE par che al cuvierzi ancje la discriminazion fondade su la lenghe e su la apartignince a une minorance nazionâl. Chês altris propuestis a tocjin la pussibilitât di inviâ proceduris di infrazion pe discriminazion cuntri des lenghis minorizadis, il finanziament diret de UE pai progjets des comunitâts di lenghe minorizade e la metude adun di un plan de UE pe garanzie dai dirits linguistics che al ledi daûr dai contignûts dal Protocol di Donostia, prontât ancjemò tal 2016.
In chê stesse sentade a son stadis presentadis ai euroedeputâts dal Intergrup ancje lis propuestis fatis indenant dal NPLD e de FUEN. ❚
Lenghis e dirits, ELEN e fâs indenant lis sôs propuestis ae Conference sul avignî de EuropeMarco Stolfo
Vot propuestis par che e sedi une Europe «plui Europe», plui rispietose dal pluralisim linguistic e dai dirits e plui «unide inte diversitât». A son chês che a son stadis fatis indenant de Rêt Europeane pe Paritât des Lenghis (ELEN – European Language Equality Network) par che a vegnin cjapadis sù inte suaze de Conference sul avignî de Europe.


text:
Letare a Filemon
Letare a Filemon
E je la plui curte epistule scrite di Pauli e e je la uniche "privade" intal sens che a no fo scrite a une glesie ma a un privât e a trate un probleme in particolâr.
Scrite a Rome ator il 60 d.C. dilunc la so presonie e jere une istance di favôr par Onesim, sclâf di Filemon.
Contignût
A scomence cun salûts e laudis a Filemon par vie dal amôr e da fede che al veve viers di Jesus.
L'apuestul al volarès tignî cun se Onesim par che lu servìs, ma nol intint falu cence il consens di Filemon.
Utilitât
E je une letare che nus mostre l'amôr e la unitât che e esisteve in mieç ai prins cristians, partant nus dîs come aplicâ a livel pratic i principis cristians framieç i "fradis" cristians.
Nus mostre ancje come che o dovìn mostrâ rispiet pe proprietât di chei altris e, nonostant lis nestri resons, nus insegne come che o dovìn ricori cun umiltât intai confronts di chei altris.
Strabon insegnament ancje pai pastôrs inte glesie.


text:
Par chei che a jentrin tal maraveôs cimitieri dai ebreus di Gurize – di là dal clap, in Slovenie, te zone clamade di Rošna Dolina, ven a stâi la Valade des Rosis – butant il voli di une tombe a di chê altre a cjataran ae fin chê di Carolina Luzzatto Coen, nassude a Triest ai 29 di Novembar dal 1837 e muarte a Gurize ai 24 di Zenâr dal 1919, dopo une vite lungje, intense, passionade, cetant siore di emozions e di bataiis par imponi un spirt creatîf e combatîf che nissun al savarà mai inglovâ o scjafoiâ, nancje cu lis intimidazions o cu la preson.
La sô famee, peade ae tradizion sefardite, chê dai ebreus de Europe Centrâl e Orientâl, si jere inlidrisade intun contest che o podaressin definî di piçule borghesie citadine: insegnants, rivendiui, sensârs. Dignitose, ma cence impuartance ni politiche ni economiche. Jê invezit si jere maridade che no veve nancje finît vincj agns cuntun rapresentant une vore impuartant e in viste de culture ebraiche gurizane, Salomon Girolamo Luzzatto Coen, esponent di une famee cetant lontane par considerazion e par posizion sociâl di chel ambient plui sempliç e cence pretesis de sô origjin triestine. Al baste pensâ che jenfri la parintât dai Luzzatto Coen si podeve ancje contâ, come nevôt, chel Carlo Raimondo Michelstädter che a reson al ven definît ore presint un dai filosofs plui impuartants di chê culture mitteleuropeane che si steve pandint tes capitâls plui grandis dal Imperi asburgjic, tant che Zagabrie, Lubiane, Lublin, Cracovie, Praghe, Viene e ancje Triest e Gurize. In particolâr, propite Carlo Raimondo, preseant la profonditât de anime di cheste zovine agne cuistade, considerantle un spirt interessant e fûr dal ordenari, al tacà a pandi cun jê une amicizie tant grande che esclusive, fate di letaris, frecuentazions, incuintris e dibatits di grande intensitât.
Cussì il piçul tinel di cjase Luzzatto Coen, là che la famee e jere lade a stâ di Triest a Gurize, in vie Rastello, al devente in pôc timp il puest plui ricercjât dai inteletuâi gurizans, scritôrs, poetis e artiscj. Ma ancje gjornaliscj e filosofs, pensadôrs libars e origjinâi che a tacaran a considerâ Carolina un pont di riferiment fondamentâl pe lôr formazion ideâl e spirituâl. Ma ancje jê e rivà a gjoldi di tante sioretât culturâl e di tancj stimui che la compagnie di une clape cussì siore di culture e podè regalâ ae costruzion de sô personalitât, tant di femine che di citadine. In pôcs agns e rive a vuadagnâ une sensibilitât fûr dal comun, deventant une poligrafe sperimentâl, buine di impratichîsi di gjenars diferents di comunicazion: da lis pagjinis dai gjornâi ai copions teatrâi, dai viers poetics ai intervents politics pandûts ancje in public in ocasions uficiâls.
La vite personâl e privade e fo al contrari plene di dolôr e di tragjedie. Tant la fie Ada che il nevôt Carlo si copin finint cul suicidi une esistence disperade e cence confuart di sperance; l’om Girolamo e il fi Graziadio a muerin di malatie un daûr chel altri, lassantle di bessole a proviodi a se stesse e ae piçule fie Cornelia. Probabilmentri cheste situazion dolorose le sburtarà a impegnâsi te leterature pe infanzie, come che e fos une vie par scjamâ la tristerie di une vite che no i veve sparagnât propite nuie. Lis comediis pai fruts, lis golainis di contis, ma ancje la posizion declarade su la cuistion des feminis, e sul rûl impuartant, sedi public sedi culturâl, che a scuegnin vê te societât a son la manifestazion di une voie di riscat e di fiducie te vite.
Convinte de bontât des ideis pedagogjichis di Pestalozzi e di Fröbel, Carolina e proclamave une necessitât di liberâ la culture di chê moralitât rigjide che le sierave intune scjaipule di ipocrisie, pandint la necessitât, al contrari, di favorî lis inclinazions naturâls, lis predisposizions e il caratar dai zovins che si inviavin ae cariere dai studis.
La sô vôs e ven pandude sui gjornâi furlans plui innomenâts dal moment, tant che La Patrie dal Friûl, Pagjinis Furlanis e L’Isonzo.
Carolina e fo tant ative ancje te difese dai dirits civîi: la lote fuarte par une scuele e par une universitât libaris che a garantissin la juste formazion culturâl le meterin in dificoltât devant des autoritâts dal moment. Ancje il fuart sintiment feminist, la lote par une forme di societât plui libare e autodeterminade, la cussience che ipocrisie e politiche dispès a van insiemi, a saran la cause di une schirie di denunziis che a finaran cu la preson tal penitenziari di Göllendorf tal Novembar dal 1915, cuant che Carolina e veve bielzà 78 agns. ❚
Agnul Floramo


text:
Al ven di domandâsi parcè che la nestre regjon e sedi la uniche tra chês a statût speciâl che no je rivade a esprimi une rapresentance politiche no peade ai partîts che a dipendin di Rome o di Milan, e che e vedi come pont centrâl de sô azion e dai siei programs la rivendicazions dai interès e la difese de identitât linguistiche e culturâl di une comunitât che come chê furlane e à tancj elements di origjinalitât. Tal Sudtirôl o vin la Sudtiroler Volkspartei, tal Trentin il Partît Autonomist Trentin Tirolês, te Val di Aoste la Union Valdotaine, te Vignesie Julie la Union Slovene, in Sardegne il Partît Sart di Azion, in Sicilie il Moviment pes Autonomiis. Dome in Friûl al mancje un moviment politic che al dedi vôs ai interès de comunitât.
Lis resons a son tantis e o cirarìn achì di metilis in evidence.
TRÊ RESONS DE MANCJANCE_ Prime di dut, la cussience di jessi minorance nazionâl no je achì come in Sardegne avonde fuarte. Todescs, slovens, francês a son penisulis di realtâts nazionâls. Furlans e sarts no àn un stât daûr. Si pues alore capî cemût che propit in chestis regjons lis espressions politichis de comunitât minoritarie a sedin une vore debulis.
La seconde reson si pues viodile te assence di une trame di realtâts associativis o in ogni câs organizadis che a puedin sostignî in maniere direte o indirete la formazion di une espression politiche de comunitât furlane. La Societât Filologjiche Furlane e chês altris clapis a son masse pôc pandudis sul teritori par podê disvilupâ une azion di cheste nature.
La tierce reson e pues jessi individuade tal particolarisim, che al è une vere maledizion dal Friûl. Se nol è nassût un fuart moviment autonomist, chest al dipent de tindince ae framentazions e aes contraposizions che, se a son un mâl atavic dai furlans, a son une carateristiche particolâr dai autonomiscj. Ogni gruput autonomist si sint plui brâf di chei altris e al è dificil fâju colaborâ.
I MODEI EUROPEANS_ Une ultime, impuartante considerazion e va fate. Si à di rindisi cont che il pûr furlanisim nol è avonde par formâ une fuarce politiche. Sul furlan o sin ducj dacuardi (magari no simpri, cuant che si scomence a fevelâ di grafie, di coinè e di variantis locâls). Si à di dâ al autonomisim une fonde di pinsîr e di orientaments che a podedin peâ la rivendicazion linguistiche a ispirazions di politiche economiche e sociâl avonde fuartis e coerentis. E chi o vin di jessî clârs. La difese e la valorizazion di un codiç linguistic antîc tant che il furlan e il fat che al è stât pussibil mantignîlu dome tes tantis piçulis comunitâts che a formin il Friûl, mentri lis citâts si son vendudis aes fevelis dai parons venits prime, e talians dopo, a individuin intun pinsîr popolâr di ispirazion europeane lis fondis di un autonomisim rignuvît. Il stes pinsîr popolâr e moderât che al à fate la fortune dal autonomisim bavarês, sudtirolês, catalan e ancje basc. Al è chel che al varès di ispirâ un gnûf moviment autonomist furlan che al vedi cualchi sperance di afermâsi. In fin dai conts, il Moviment Friûl al è disparît cuant che su di une fonde popolâr alimentade des parochiis si è soreponût un grup dirigjent di zovins influençâts dal ’68, val a dî di çampe. I eletôrs a sono tornâts a la cjase mari, ae democrazie cristiane, lassant un moviment une vore smagrît a un grup di zovins che a àn resistût fin ae nassite de Leghe, dulà che a son cuasi ducj finîts, dant fuarce a un partît che plui centralist no pues sei.
PAR UN GRANT MOVIMENT AUTONOMIST_ O vin ducj di lavorâ pe costruzion di un grant moviment autonomist che al sepi interpretâ lis aspirazions di strâts impuartants de comunitât furlane. La ricercje di elements di autonomie tes struturis e lis ativitâts economichis, la atuazion di une vere economie sociâl di marcjât, la valorizazion de piçule imprese, la tutele dal ambient e dal paisaç naturâl e costruît, la valorizazion dai piçui comuns, la ricostituzion de unitât de comunitât furlane che e à di cjapâ dentri i furlans che no stan te Regjon (Friûl concuardiês e Sapade), la tutele e valorizazion des comunitâts linguistichis plui piçulis che in ogni câs a fasin part de plui grande comunitât furlane (todescs de Cjargne, slâfs de Slavie furlane e di Resie, venits di divignince storiche de marine, come Grau, Maran e Bisiacarie), il distac di chel centri di disnaturalizazion dal Friûl che al è costituît di Triest: a son ducj elements di un program autonomist. E al è par puartâ indevant chescj obietîfs e programs che, par iniziative soredut di un grup di zovins jessûts in buine part de Universitât dal Friûl, e je stade costituide sîs agns fa la Associazion pe autonomie dal Friûl “Identitât e Inovazion”, che e vûl jessî il motôr pe costituzion di un moderni moviment autonomist furlan.
Marzi Strassolt
Segretari di Identitât e Inovazion
ATUALITÂT – Autonomisim Popolâr............
Al ven di domandâsi parcè che la nestre regjon e sedi la uniche tra chês a statût speciâl che no je rivade a esprimi une rapresentance politiche no peade ai partîts che a dipendin di Rome o di Milan, e che e vedi come pont centrâl de sô azion e dai siei programs la rivendicazions dai interès e la difese de identitât linguistiche e culturâl di une comunitât che come chê furlane e à tancj elements di origjinalitât. Tal Sudtirôl o vin la Sudtiroler Volkspartei, tal Trentin il Partît Autonomist Trentin Tirolês, te Val di Aoste la Union Valdotaine, te Vignesie Julie la Union Slovene, in Sardegne il Partît Sart di Azion, in Sicilie il Moviment pes Autonomiis. Dome in Friûl al mancje un moviment politic che al dedi vôs ai interès de comunitât.


text:
Cemût ise lade?
La seconde edizion e je lade une vore miôr di chel atri an soredut dal pont di viste de cuantitât, a son rivâts materiâi in dutis e dôs lis sezions.
Ce novitâts?
Prin di dut la introduzion de maiute firmade di Altan e i premis culturâi e ancje utii a chei che a àn a ce fâ cu la scriture: un i-pad e un i-pod.
La novitât plui grande e je stade chê di vê sperimentât une sezion sms. In chest an si voleve meti ae prove ancje il celulâr come mieç di scriture creative e no dome come imprest di comunicazion di masse.
Cemût ise lade cui sms?
Si è podût notâ une divierse cualitât pai materiâi inviâts par sms. Il media in chest câs nol è stât un sempliç contignidôr neutri ma al à influençât il stîl de scriture pandint une tindince a rifleti in maniere plui direte plui libare che tindeve plui al aforisme e ae poesie pluitost che ae struture, ancje se in curt, di un romanç.
Ce belanç fasêso?
In gjenerâl o sin contents, o vin vût plui partecipants dal an passât ancje cence considerâ il fat di vê ampliât il concors introdusint une gnove modalitât di spedizion dai materiâi la cualitât no je stade in medie alte come l’an passât.
Ce utilitât aie cheste iniziative?
Une vore util ae lenghe furlane par vie che al introdûs un sfuarç ae sintesi che al rivedi a concentrâ dute la fuarce dal significât intun pugn di peraulis par rivâ a incjantâ il letôr in pôc spazi. Chei che ancje chest an a àn vinçût a àn chest savôr tes peraulis, cheste maestrie, segn di vê cjapât sul seri un compit che, ancje se nol somearès, al è impegnatîf.
E pal avignî?
O cjati util la continuazion di chest concors ancje come stimul origjinâl di svicinament aes lenghis, o soi convint che in furlan si vedi di tentâ di fâ robis gnovis che a podedin sei un esempli ancje pal studi e stimul a doprâ altris lenghis.
I ten a dî che il concors al à une nature sperimentâl di fonde e alore al sarà simpri diviers sot cualchi aspiet ogni an di maniere di cjatâ cul timp un formât ideâl al so fin di promovi e stiçâ la int a doprâ il furlan in maniere artistiche e creative par puartâ cheste lenghe ancje in lûcs gnûfs cun tecnologjiis di ûs comun par cirî di rompi chei confins di prejudizi sul ûs de nestre lenghe.
Un ultin messaç?
Us saludi cun cheste biele massime di Voltaire: “Preseade siore, se o ves plui timp i scrivarès une letare plui curte”.
Maurizio Biasizzo
CULTURE – LA FABRICHE DAI… LIBRIS. Romanç in 3 riis, edizion 2011............
Cemût ise lade?